title: PISA

text: PISA-tehtävät valitsee tutkimuksen toteutuksesta vastaava kansainvälinen konsortio. Tehtävät on käännetty huolellisesti verifioiden englannin- ja ranskankielisistä versioista. Vuoden 2015 tutkimus toteutettiin Suomessa tietokoneilla. Kullekin oppilaalle tehtäviä tulee kahden tunnin verran, mutta oppilaiden saamia tehtäväyhdistelmiä on useita. Pääarviointialueen lisäksi hiukan tehtäviä on myös muilta osa-alueilta. Yli puolet tehtävistä on avoimia tehtäviä. Koetehtävien lisäksi oppilaat vastaavat tutkimuksissa omaan opiskeluunsa liittyviin taustakyselyihin.


title: PISA

text: Avointen tehtävien arvioijat eli pisteyttäjät koulutetaan tehtäväänsä. Eri pisteyttäjät arvioivat osan vastauksista useampaan eri kertaan, millä pyritään vamistamaan pisteytyksen luotettavuus.


title: PISA

text: Vuoden 2015 PISA-tutkimuksessa oli mukana 34 OECD-maata ja 39 OECD:n ulkopuolista maata. Maiden kymmenen parasta osa-alueittain:


title: PISA

text: Vuonna 2000 Suomi oli 32 maan joukossa ykkönen lukutaidossa, kolmonen luonnontieteissä ja nelonen matematiikassa.


title: PISA

text: Vuonna 2003 suomalaisoppilaat sijoittuivat 41 maan joukossa ensimmäiselle sijalle lukutaidossa ja luonnontieteissä sekä toiselle sijalle matematiikassa ja ongelmaratkaisussa.


title: PISA

text: Vuonna 2006 Suomi sijoittui 56 maan joukossa ykköseksi luonnontieteissä sekä kakkoseksi matematiikassa ja lukutaidossa.


title: PISA

text: Vuonna 2009 Suomen sijoitukset olivat hiukan heikentyneet, ja Suomi oli 65 maan joukossa kakkonen luonnontieteissä, kolmonen lukutaidossa ja kuutonen matematiikassa.


title: PISA

text: Vuonna 2012 Suomi ei enää ollut OECD:n ykkösmaa yhdelläkään osa-alueella. Kaikkiaan 65 maan joukossa Suomi oli luonnontieteissä 5:s, lukutaidossa 6:s, ongelmaratkaisussa 9:s ja matematiikassa 12:s. Tulokset osoittivat suomalaisten oppilaiden taitojen heikenneen. Vertailuun oli kuitenkin tullut Aasiasta mukaan uusia maita, jotka sijoittuivat vertailussa kärkeen, joten Suomen putoamínen oli ennakoitavissa. Lukutaidon ja luonnontieteiden osalta Suomi oli Euroopan maista paras.


title: PISA

text: Vuonna 2015 Suomi oli 73 maan joukossa lukutaidossa 4:s, luonnontieteissä 5:s ja matematiikassa 13:s. Viro nousi Euroopan ykköseksi vuoden 2015 Pisa-kokeissa. Suomalaisten oppilaiden lukutaitotulokset ovat pääsääntöisesti laskeneet vuodesta 2006 saakka.


title: PISA

text: Yliopistotutkija Arto Ahosen mukaan Suomessa koulua ei enää nähdä keinona menestykseen kuten Virossa, joka on ohittanut Suomen. Perheiden sosiaaliset erot eivät selitä suomalaisten nuorten Pisa-menestyksen eroja merkittävästi mutta motivaation ja asenteiden erot selittävät. Pisa-tutkimushankkeen koordinaattorin, professori Jouni Välijärven mukaan suomalaistytöillä on poikia enemmän uskoa tulevaisuuteen ja siten motivaatiota opiskella. Pojille kaukana kotiseudun ulkopuolella oleva työelämä tuntuu kovin vieraalta.


title: Henrique Mitchell de Paiva Couceiro

text: Henrique Mitchell de Paiva Couceiro (30. joulukuuta 1861 Lissabon – 11. helmikuuta 1944 Lissabon) oli portugalilainen sotilasjohtaja ja poliitikko. Hän toimi Angolan sotilaskuvernöörinä vuosina 1907–1909.


title: Henrique Mitchell de Paiva Couceiro

text: Paiva Couceiro oli Portugalin ensimmäisen tasavallan (1910–1926) perustamisen aikaan monarkismin vahva kannattaja. Hän johti monarkistien kahta hyökkäystä pohjoiseen Portugaliin, erityisesti Chavesin kaupunkiin, vuosina 1911 ja 1912. Myöhemmin, ennen ja jälkeen vuoden 1933 Estado Novon perustamisen, Paiva Couceiro joutui useamman kerran maanpakoon johtuen hänen omistautumisestaan monarkismille.


title: Henrique Mitchell de Paiva Couceiro

text: Paiva Couceiro on kirjoittanut seuraavat teokset:


title: Jameson

text: Jameson (lausutaan /ˈdʒɛməsən/) on irlantilainen viskimerkki. Alun perin Jamesonin viskitislaamo sijaitsi Dublinissa, mutta nykyään Jameson valmistetaan kokonaan Corkissa Etelä-Irlannissa. Vanha tehdas Dublinissa toimii nykyään museona.


title: Yamaguchin prefektuuri

text: Yamaguchin prefektuuri () sijaitsee Chūgokun alueella, Honshūn saarella Japanissa. Sen pääkaupunki on Yamaguchi.


title: Yamaguchin prefektuuri

text: Yamaguchi on Honshūn läntisin prefektuuri. Rannikolla sijaitsevaa aluetta ympäröi kolmelta suunnalta meri, Japaninmeri pohjoisessa, Hibikinadan meri lännessä ja Seton sisämeri etelässä. Sisämaan rajojen takaa löytyvät Shimanen ja Hiroshiman prefektuurit.


title: Yamaguchin prefektuuri

text: Yamaguchin länsikärjestä löytyy prefektuurin suurin kaupunki Shimonoseki ja sen lounaisnurkasta Kanmonin salmet. Kapeimmillaan 700 metrin levyinen salmi on ainoa asia joka erottaa Honshūn ja Shimonosekin Kyūshūn saaresta ja Kitakyūshūn kaupungista.


title: Yamaguchin prefektuuri

text:
Yamaguchin prefektuurissa on 13 kaupunkia.
Prefektuurissa on lauhkea meri-ilmasto. Lämpimintä on elokuussa jolloin lämpötila voi nousta 30 °C ja kylmintä tammikuussa jolloin se laskee 6 °C paikkeille.


title: Yamaguchin prefektuuri

text: Yamagushin on sijaintinsa ansiosta ollut läpi historian tärkeä kulkureitti Aasian mantereelta Japaniin. Alue oli ennen jaettu Nagaton ja Suon provinsseihin jotka yhdistyessään muodostivat Yamaguchin prefektuurin. Sengoku-kaudella alue oli Mori-klaanin hallinnassa.


title: Central Manitoba Railway

text: Central Manitoba Railway on kanadalainen rautatieyhtiö, jonka toimialue on Manitoban provinssin eteläosa sekä Winnipegin kaupungin ympäristö. Rautatieyhtiö hoitaa liikennettä omistamallaan ja ylläpitämällään 190 ratakilometrin mittaisella rataverkolla, jonka päätepisteet ovat Pine Falls sekä Carman. Yhtiöllä on yhdysliikennettä muun muassa Canadian Nationalin sekä Canadian Pacificin kanssa.


title: Winnipeg (täsmennyssivu)

text: Winnipeg tarkoittaa seuraavia:


title: Lida

text: Lida (, , , ) on valkovenäläinen kaupunki ja samannimisen piirin keskus noin 163 kilometriä Minskistä länteen. Lidasta on maanteitse noin 130 kilometriä Puolaan ja 45 kilometrin matka Vilnan suuntaan Liettuan rajalle. Kaupunki kuuluu Hrodnan alueseen ja sen väkiluku oli lokakuun 2009 väestönlaskun mukaan 97 629. Koko Lidan piirissä asui 135 096 ihmistä; tähän sisältyi myös piirin eteläosissa sijaitseva Bjarozaukan pikkukaupunki.


title: Lida

text: Lida perustettiin 1300-luvulla. Kirjallisissa dokumenteissa kaupunki mainitaan ensimmäisiä kertoja vuosina 1323 ja 1328. . Lidan linna rakennettiin noin 1323-1325 Liettuan suuriruhtinaskunnan itärajan suojaksi ja se tuhoutui vähitellen lukuisissa piirityksissä, suurempi tuho oli vuonna 1710. Sittemmin linnaa on kunnostettu ja se kuuluu kaupungin päänähtävyyksiin. Linna sijaitsee keinotekoisella, 5-6 metriä ympäristöään korkeammalla kummulla, ja linnassa on 12 metriä korkeat muurit. Aiemmin linna piti sisällään ortodoksisen kirkon, asuin- ja talousrakennuksia. Paikkakunta toimi vuonna 1380 Liettuan suuriruhtinaskunnan Gediminasin luoman dynastian linnoituksena. Lida liitettiin Venäjän keisarikunnan yhteyteen Puolan jaoissa vuonna 1795 ja se sai kaupunginoikeudet vuonna 1796. Venäjän keisarikunnassa kaupunki kuului Hrodnan, ja 1843 lähtien Vilnan kuvernementtiin. Vuoden 1897 väestönlaskennassa se listataan Vilnan kuvernementin kihlakuntakaupunkina. Vuosina 1919–39 se oli liitetty osaksi Puolaa.


title: Lida

text: Nykyisin kaupunki on liikenteen solmupiste. Lida on merkittävä rautateiden risteysasema. Ukrainasta ja Kobrynin kaupungin suunnalta saapuva, pohjoisessa Liettuan Vilnaan vievä E85 valtatie (numerointi M11) kulkee Lidan läpi. Lisäksi Minskistä länteen Hrodnaan johtava valtatie M6 sivuaa kaupunkia etelässä.


title: Eisenhower (vuoristo)

text: Eisenhower () on noin 72 kilometriä pitkä vuoristo Victoria Landissa Etelämantereella. Vuoristo rajoittuu lännessä Reeves Névéen, Reevesin jäätikköön etelässä ja Priestleyn jäätikköön pohjoisessa ja idässä. Vuoriston korkein kohta kohoaa 3 070 metriin.


title: Winnipegjoki

text: Winnipegjoki () on 813 kilometriä pitkä, joki Kanadassa Manitoban ja Ontarion provinssien alueella. Joki virtaa Lake of the Woods -järvestä luoteeseen ja laskee Winnipegjärveen.


title: Winnipegjoki

text: Joen valuma-alueen pinta-ala on 150 000 km², josta 29 000 km² on Yhdysvaltojen puolella Minnesotan osavaltion alueella. Joen pituus Kenoran säännöstelypadolta Lake of the Woodsin järveltä Winnipegjärvelle on 235 kilometriä. Joen valuma-alue alkaa Rainy Lake -järvestä josta se Rainyjoen, Lake of the Woodsin, Winnipegjoen, Winnipegjärven ja Nelsonjoen kautta laskee Hudsoninlahteen, jolloin koko pituus on 813 kilometriä.


title: Winnipegjoki

text: Joki muodostaa myös useita järviä, joista Ontariossa sijaitsevat Gun- ja Sandjärvet sekä Manitobassa Nutimik-, Eleanor-, Dorothy-, Margaret-, Natalie-, sekä Lac du Bonnet -järvet.


title: Winnipegjoki

text: Alueen alkuperäisasukkaat ovat käyttäneet jokea kulkureittinä tuhansien vuosien ajan, ja se on ollut tärkeä turkiskaupan vesireitti. Joki muodosti luontaisen ja helppokulkuisen väylän laajan alueen halki, ja se oli kuljettavissa kanooteilla vaivattomasti. Ensimmäinen alueelle kauppa-asemia perustanut tutkimusmatkailija oli Pierre La Vérendrye, joka 1730-luvulla kartoitti läntisen Kanadan erämaita.


title: Winnipegjoki

text: Manitoban provinssin puolella joessa on kaikkiaan viisi vesivoimalaa, jotka yläjuoksulta lukien ovat Eight Foot Fallsin sekä Slave Fallsin voimalaitokset Pointe du Bois'ssa, Seven Sistersin voimalaitos Seven Sistersissä, sekä MacArthur Fallsin, Great Fallsin ja Pine Fallsin voimalaitokset Powerviewissä. Ontarion puolella on kaksi patoa, Kenorassa sekä Whitedog Fallsissa.


title: David Paich

text: David Frank Paich (s. 25. kesäkuuta 1954 Los Angeles) on yhdysvaltalainen muusikko. Hän toimii Toton laulajana, laulunkirjoittajana ja kosketinsoittajana.


title: David Paich

text: Paich syntyi Los Angelesissa jazz-muusikko Marty Paichin pojaksi. Hän on kirjoittanut useiden Toton kappaleiden lisäksi muun muassa Cheryl Lynnin "Got To Be Realin" ja tehnyt yhteistyötä Boz Scaggsin kanssa. Paich on tehnyt paljon studiotöitä eri muusikoiden levyillä. Hän soitti myös Bryan Adamsin kappaleella "Please Forgive Me".


title: Shimanen prefektuuri

text: Shimanen prefektuuri () on yksi Japanin prefektuureista. Se sijaitsee Chūgokun alueella, Japanissa ja sen pääkaupunki on Matsue.


title: Shimanen prefektuuri

text: Shimanen vuoristoinen prefektuuri sijaitsee Japaninmeren rannalla Honshūn saaren eteläosassa. Prefektuurin naapurista löytyvät Tottorin, Hiroshiman ja Yamaguchin prefektuurit. Okisaaret löytyvät 40–80 km manner-Shimanen rannikolta pohjoiseen päin.


title: Shimanen prefektuuri

text: Prefektuurissa on 8 kaupunkia.


title: Shimanen prefektuuri

text: Vuoden keskilämpötila on 14,3 °C.


title: Shimanen prefektuuri

text: Shimane muodostuu vanhoista Iwamin, Izumon ja Okin provinsseista. Keskiajalta Edo-kaudelle Okisaaret tunnettii karkotuspaikkana, jonne muun muassa keisari Go-Daigo lähetettiin hänen yritettyään syrjäyttää silloisen shōgunaatin vallasta.


title: Shimanen prefektuuri

text: Kamakura-kaudella aluetta hallitsi Sasakin suku, joka kuitenkin menetti alueen Amako-suvulle, jonka hallinnassa alue pysyi Sengoku-kauden ajan. Vuonna 1566 valta siirtyi jälleen ja Mori-klaani otti alueen hallintaansa.


title: Talonmies Willie

text: William MacDougal eli Talonmies Willie () on kuvitteellinen hahmo piirrossarjassa Simpsonit. Willien ääninäyttelijänä toimii Dan Castellaneta. Skotlantilaissyntyinen ja voimakkaalla skottiaksentilla puhuva, noin 50-vuotias Willie on Springfieldin ala-asteen talonmies, joka asuu pienessä vajassa koulun takapihalla. Hänen elämänsä siellä on hyvin vaatimatonta ja ankeaa. Willien ensiesiintyminen oli 2. tuotantokauden jaksossa ”Kunnon mies”.


title: Talonmies Willie

text: Dan Castellaneta on kertonut matkineensa Willien aksentin kuvitteelliselta skotlantilaiselta kokilta, jota kanadalainen koomikko Dave Thomas esitti sketsisarjassa "Second City Television". Castellaneta improvisoi hahmon skotlantilaisuuden, kun häntä pyydettiin tekemään talonmiehen rooli jaksoon ”Kunnon mies”.


title: Talonmies Willie

text: Williellä on kalju päälaki sekä punaiset hiukset ja parta. Lisäksi hän on Van Houtenin perheen ohella yksi harvoista "Simpsonien" hahmoista, jolla on kulmakarvat. Willielle on ominaista repiä paitansa riekaleiksi ryhtyessään johonkin raskaaseen työhön. Ilman paitaa hän näyttää aina paljon lihaksikkaammalta kuin normaalisti. Joskus Willie pukeutuu kilttiin, eikä perinteiseen skottitapaan pidä alushousuja sen alla.


title: Talonmies Willie

text: Willie on luonteeltaan äreä ja turvautuu helposti nyrkkeihinsä. Hän menettää malttinsa helposti ja latelee suuttuessaan värikkäitä solvauksia ja tappouhkauksia. Hän tuntuu vihaavan useimpia koulun oppilaita, esimiestään rehtori Skinneriä ja monia muitakin ihmisiä. Äreydestään huolimatta Willie on kuitenkin harmiton: hän ei ole toteuttanut uhkauksiaan yhdessäkään jaksossa, Kauhujen talo -jaksoja lukuun ottamatta. Ajoittain Willie on hyväntahtoinen. Hän auttoi innokkaasti pelastamaan Bart Simpsonin syvän kaivon pohjalta 3. kauden jaksossa ”Hätähuuto kaivosta”, ryömi koulun ahtaaseen ilmastointikanavaan pelastaakseen sinne eksyneen Simpsonien koiran Pukin pikku apurin 5. kauden jaksossa ”Ikävä rehtoria” ja auttoi puhdistamaan Homer Simpsonin maineen 6. kauden jaksossa ”Lapsenvahti ja peto”.


title: Talonmies Willie

text: Willien silmäterä on Willy-merkkinen punainen traktori, jota hän käyttää työssään koulun pihalla. Se toimii myös ruohonleikkurina. Vapaa-ajallaan Willie harrastaa muun muassa autoissa lemmiskelevien parien salakuvausta videokameralla. Hänellä itsellään ei ole naisystävää, mutta joissain jaksoissa hänen ja ruokalan emäntä Doriksen välillä on ollut jonkinlaista flirttailua.


title: Talonmies Willie

text: Willie on todella ylpeä synnyinmaastaan Skotlannista ja puolustaa sitä hanakasti, siitäkin huolimatta, että hänen kuvaustensa perusteella elämä Skotlannin maaseudulla on armotonta ja julmaa.


title: Talonmies Willie

text: Willie oli pääroolissa jaksossa 17. kauden jaksossa ”Herrasmies Willie”, jossa Lisa Simpson otti tiedepäiväprojektikseen tehdä Williesta salonkikelpoinen. Lisa onnistuu tehtävässään, mutta Willie alkaa kuitenkin kaivata vanhaa minäänsä ja palaa entiselleen.


title: Talonmies Willie

text: Willie on ollut kihloissa lastenhoitaja Saija Poppasen kanssa, mutta sokea Saija jätti Willien saatuaan näkönsä takaisin. Willien arkkivihollinen on irlantilaissyntyinen talonmies Seamus.


title: Talonmies Willie

text: Willien perheestä on tiedossa joitakin yksityiskohtia. 4. kauden jaksossa ”Rakastan Lisaa” Willie kertoo, että hänen isänsä hirtettiin sikavarkaudesta ja 6. kauden jaksossa ”Kuka ampui johtajan?”, että hänen isänsä ruumis heitettiin suohon tavallisten hautajaisten sijaan. 15. kauden jaksossa ”Julkea takapuoli” Willie kertoo äitinsä työskentelevän glasgowilaisessa kahvilassa. Sarjassa on myös kerrottu että Willien äiti kuoli haggiksensyöntikilpailussa. 10. kauden jaksossa ”Ei voi ostaa rakkautta” hän kuitenkin tapaa vanhempansa Skotlannissa, missä he pitävät tavernaa.


title: Talonmies Willie

text: Williellä on myös Springfieldissä asuva serkku Billie. Hän on haudankaivaja, joka on tehnyt työtään 30 vuotta, haudaten useita ihmisiä elävältä.


title: Durham

text: Durham on kaupunki Durhamin kreivikunnassa Koillis-Englannissa. Vuonna 2001 siellä oli 42 939 asukasta. Kaupunki on tunnettu normannien 1000-luvulla rakentamista Durhamin linnasta ja Durhamin katedraalista, jotka ovat nykyään Unescon maailmanperintöluettelossa. Durhamissa toimii Durhamin yliopisto.


title: Durham

text: Durham sijaitsee Wearjoen varrella. Kaupungin keskusta on kolmelta puolelta joen ympäröimä, ja koko kaupunkialue muodostuu kukkuloista. Sinne pääsee Lontoosta junalla kolmessa tunnissa. Kaupunkiin saavuttaessa rautatie kulkee loisteliaan Viktorian aikaisen viaduktin yli.


title: Durham

text: Durhamin kaupunki oli keskiajalla sotilaallisesti merkittävässä paikassa lähellä Skotlannin rajaa, ja sen piispalla oli suuret itsenäiset valtaoikeudet seitsemänsadan vuoden ajan. 1800-luvulla hiilikaivostoiminta oli alueen tärkein elättäjä. Alueella on myös lyijykaivoksia, sinapin kasvatusta ja muuta maanviljelyä sekä telakka.


title: Poloneesi

text: Poloneesi on alun perin puolalainen kansantanssi 3/4-tahtilajissa, sen alkuperäisessä muodossa on hidas alkuosa 4/4- tai 2/4-tahtilajissa ja nopea jälkimmäinen osa, josta kehittyi masurkka. Puolalaisia poloneesimelodioita on jo 1500-luvulta.


title: Poloneesi

text: Poloneesiin voi osallistua varsin vähäiselläkin harjoittelulla, sillä tanssi muistuttaa pareittain käveltävää "seuraa johtajaa"-leikkiä. Ensimmäisen parin johdattamina tanssijat muodostavat nelirivin, käytävän, spiraalin ja piirin.


title: Poloneesi

text: Ruotsissa ja Länsi-Suomessa poloneesi on perinteinen kansantanssi. Se on osa myös perinteisiä akateemisia tansseja, ja sitä tanssitaan usein lukioiden vanhojenpäivän tansseissa. Niiden loppuosana on yleisemmin valssi.


title: Maastojuoksun maailmanmestaruuskilpailut 2003

text: Vuoden 2003 maastojuoksun maailmanmestaruuskilpailut järjestettiin 29.–30. maaliskuuta 2003 Lausannessa, Sveitsissä.


title: Pyhän kolminaisuuden katedraali (Pietari)

text: Pyhän kolminaisuuden katedraali () on ortodoksinen kirkko Pietarissa Venäjällä. Kirkon täydellinen nimi kuuluu "Izmailovin henkivartiokaartin rykmentin Pyhän Kolminaisuuden katedraali" (). Alun perin kirkko kuului Izmailovin rykmentille, joka oli yksi tsaarin henkivartiokaartin joukko-osastoista. Jokaisella oli oma kirkkonsa, kuten Preobraženskin rykmentillä Kristuksen kirkastumisen katedraali.


text: Izmailovin katedraali rakennettiin vuosien 1828 ja 1835 välillä arkkitehti Vasili Stasovin suunnitelmien mukaan. Korinttilaisen ristikirkon arkkitehtuuri edustaa myöhäistä empiretyyliä, ja se muistuttaa ulkoasultaan hieman Helsingin tuomiokirkkoa. Kirkkoa koristaa viisi kupolia, jotka on maalattu huomiota herättävästi sinisiksi. Kupoleissa oli aikoinaan myös kullattuja tähtiä. Katedraalin sisälle mahtuu kolme tuhatta sanankuulijaa. Vuonna 1867 kirkossa vihittiin kuuluisa venäläinen kirjailija Fjodor Dostojevski. Izmailovin Pyhän Kolminaisuuden katedraalia, joka sijaitsee lähellä Fontankaa Izmailovin prospektin ja Troitskin prospektin risteyksessä, ei tule sekoittaa toiseen pietarilaiseen Pyhän Kolminaisuuden kirkkoon, joka on osa Aleksanteri Nevskin luostaria.


text: Nykyisen rakennuksen paikalla oli Pietari Suuren aikana puinen rukoushuone. 1754 sen paikalle pystytettiin keisarinna Elisabetin käskystä puinen kirkko, joka vihittiin 1756. Tämän kirkon suunnittelijan nimeä ei tiedetä. Uusi kivinen temppeli rakennettiin vuosina 1828-1835 tsaari Nikolai I:n yksityisillä varoilla. Kirkko otettiin käyttöön 25. toukokuuta 1835, ja se oli aikoinaan Venäjän suurin. Kirkossa säilytettiin Venäjän imperiumin Turkin sodassa saatuja muistoesineitä. Seinillä oli sodassa kaatuneiden Izmailovin rykmentin upseerien muistotaulut. Kirkossa oli aikoinaan erittäin arvostettu ikonostaasi.


text: Vuonna 1886 kirkon itäisen julkisivun eteen Izmailovskin prospektin puolelle pystytettiin 30 metriä korkea pylväs (, suunnittelija arkkitehti David Ivanovitš Grimm) kunnioittamaan Venäjän voittoa Turkin sodassa 1877–1878. Pylvään sisällä kulkivat portaat ylös siivekkäälle Voiton jumalattaren patsaalle. Vanhassa matkaoppaassa vuodelta 1903 kerrotaan monumentin maksaneen 200 000 ruplaa. Muistomerkki hävitettiin tammikuussa 1930 "militarismin muistomerkkinä", ja koska se haittasi raitiovaunuliikennettä. Voitonpylväs pystytettiin uudelleen vuonna 2005 arkkitehti Georgi Šeremetjevin valvonnassa.


text: Lokakuun vallankumouksen jälkeen kirkko joutui ilkivallan ja ryöstelyn kohteeksi, kunnes se suljettiin 1938. Kaikki kalusteet ja esineet hävisivät. Rakennuksesta kaavailtiin krematoriota - myös purkamista harkittiin. Seuraavina neuvostovallan vuosikymmeninä kirkko toimi varastona, eikä sitä edes lämmitetty. Vuonna 1990 kirkkorakennus palautettiin Venäjän ortodoksiselle kirkolle ja sitä alettiin hitaasti kunnostaa. Kunnostustyöt jatkuivat edelleen tulipalon sattuessa 2006.


text: Kirkkoa kohtasi uusi hävitys 25. elokuuta 2006, jolloin korjaustöiden aikana syttyneen tulipalon seurauksena viisikupolisen kirkon keskuskupoli romahti alas ja ainakin yksi viidestä pienemmästä kupolista tuhoutui. Katedraali päätettiin kunnostaa, ja työn arveltiin vievän puolitoista vuotta. Kirkko avattiin kunnostustöiden jälkeen 2010.


title: Veszprém

text: Veszprém [] on kaupunki Unkarissa Veszprémin läänissä. Se on läänin pääkaupunki. Veszprém sijaitsee noin 15 kilometriä pohjoiseen Balatonjärvestä, maan pääkaupunkiin Budapestiin on matkaa 110 kilometriä. Veszprémin pinta-ala on 126,90 neliökilometriä ja väkiluku 63 405 (vuonna 2009).


title: Tuorilan koulu

text: Tuorilan koulu on Porvoossa vuonna 1882 perustettu maaseutukoulu, jossa on luokat 1–6. Koulun oppilasmäärä ei koskaan ole ollut suuri, nykyään se on viidenkymmenen tienoilla. Koulun rehtorina toimii Eija Hopea.


title: Tuorilan koulu

text: Vuonna 1882 G. V. Eklund, Johan Pietiläinen, talolliset Johan Hommas ja Johan Lampila päättivät kutsua ensimmäiseksi opettajaksi Matilda Wilhelmina Enqvistin.


title: Tuorilan koulu

text: Oppilaat esittävät usein näytelmiä, ja tälle toiminnalle tarjoaa lisämahdollisuuksia yleiskäytössä oleva Vanhamoision seuratalo.


title: Tuorilan koulu

text: Suuri osa oppilaista siirtyy koulun käytyään Pääskytien kouluun.


title: Powerview

text: Powerview on kylä Winnipegjoen varrella Manitoban provinssissa Kanadassa. Se sijaitsee noin 130 kilometrin päässä koilliseen Winnipegistä lähellä Winnipegjärven rantaa. Erämaamaisemissa sijaitsevan kylän asukasluku on noin 755 henkeä.


title: Powerview

text: Powerview on nuori kylä, joka virallisesti muodostettiin vuonna 1951. Alueen historia juontaa juurensa aina 1700-luvulle saakka. Alue asutettiin varhain, ja ensimmäinen asutuskeskus oli Winnipegjärven rannalla sijaitseva Fort Maurepas.


title: Powerview

text: Powerviewin kylän lähelle Pine Fallsiin rakennettiin 1940–1950-lukujen vaihteessa sanomalehtipaperitehdas, jonka käyttövoimaksi valjastettiin Winnipegjoen uoma.


title: Powerview

text: Kylän suurimmat työnantajat ovat Pine Falls Paper Company, joka työllistää noin 500 henkeä, sekä Manitoba Hydron omistamat MacArthur Fallsin, Great Fallsin ja Pine Fallsin voimalaitokset, jotka työllistävät useita paikallisia. Powerviewin koulu on myös merkittävä työllistäjä, ja se tarjoaa opetusta esikoululuokilta aina 12. vuosiluokalle saakka.


title: Nollatoleranssi

text: Nollatoleranssi on käsite jolla kuvataan suhtautumista olemassa oleviin ilmiöihin. Nollatoleranssissa ei ilmiön olemassaoloa suvaita lainkaan ja sen esiintyminen halutaan kokonaan estää.


title: Kelly Ripa

text: Kelly Ripa (s. 2. lokakuuta 1970 Stratford, New Jersey) on yhdysvaltalainen näyttelijä ja televisiojuontaja.


title: Kelly Ripa

text: Ripa sai vuonna 1990 Hayley Vaughanin roolin ABC-kanavan saippuasarjasta "All My Children". Hän näytteli sarjassa kahdentoista vuoden ajan, vuoteen 2002 asti. Vuonna 2003 hän alkoi näytellä saman kanavan tilannekomediasarjassa "Hope & Faith", jossa hän esitti toista nimiroolia, Faith Fairfieldiä. Sarjaa tehtiin kolme tuotantokautta, vuoteen 2006 asti. Ripa on vieraillut pienemmissä rooleissa muutamissa muissa sarjoissa, muun muassa Jennifer Bradleyn roolissa sarjassa "Ed" vuonna 2002. Hän on näytellyt myös elokuvissa.


title: Kelly Ripa

text: Helmikuusta 2001 lähtien Ripa juonsi yhdessä Regis Philbinin kanssa arkiaamuisin ABC-kanavalla esitettyä talk show'ta "Live with Regis and Kelly". Hän korvasi aiemmin nimellä "Live with Regis and Kathie Lee" tunnetun ohjelman juontajana Kathie Lee Giffordin, joka juonsi sitä viisitoista vuotta, vuoteen 2000 asti. Philbin jätti ohjelman marraskuussa 2011, minkä jälkeen Ripalla oli useita vaihtuvia juontajapareja ja ohjelmaa esitettiin nimellä "Live with Kelly". Syyskuussa 2012 Ripa sai uudeksi vakituiseksi juontajaparikseen entisen NFL-pelaajan Michael Strahanin ja ohjelma sai nimen "Live with Kelly and Michael". Vuonna 2016 Strahan siirtyi "Good Morning American" juontajaksi ja Ripalla oli jälleen useita vaihtuvia juontajapareja. 1. toukokuuta 2017, lähes vuosi Strahanin lähdön jälkeen, Ryan Seacrestin ilmoitettiin olevan Ripan uusi vakituinen juontajapari ja ohjelman nimeksi tuli "Live with Kelly and Ryan".


title: Kelly Ripa

text: Ripalla on ollut urallaan useita ehdokkuuksia Daytime Emmy -palkinnon saajaksi, eniten kategoriassa paras talk show -juontaja (Outstanding Talk Show Host). Hän sai kyseisen palkinnon vuosina 2011 ja 2012 yhdessä entisen juontajaparinsa Regis Philbinin kanssa. Vuosina 2015 ja 2016 hänet ja Michael Strahan palkittiin uudessa kategoriassa paras viihteellisen talk show'n juontaja (Outstanding Entertainment Talk Show Host). Näyttelijänä Ripa on ollut kahdesti ehdolla kategoriassa paras naissivuosa draamasarjassa (Outstanding Supporting Actress in a Drama Series; sarjasta "All My Children") ja kerran kategoriassa paras nuori naisnäyttelijä draamasarjassa (Outstanding Younger Actress in a Drama Series; sarjasta "All My Children"). Lisäksi hän on saanut roolistaan "All My Childrenissä" kolme Soap Opera Digest -lehden jakamaa palkintoa.


title: Kelly Ripa

text: Ripa on ollut vuodesta 1996 alkaen naimisissa näyttelijä Mark Consuelosin kanssa. Kumpikin näytteli sarjassa "All My Children". Parilla on kolme lasta, vuonna 1997 syntynyt Michael, vuonna 2001 syntynyt Lola ja vuonna 2003 syntynyt Joaquin.


title: Štúrovo

text: Štúrovo () on kaupunki Nové Zámkyn piirissä, Etelä-Slovakiassa. Se sijaitsee Tonavan rannalla aivan Slovakian etelärajalla, vain noin 50 kilometrin päässä Unkarin pääkaupungista Budapestistä. Kaupunki nimettiin Ľudovít Štúrin mukaan.


title: Štúrovo

text: Štúrovo tunnettiin vuoteen 1948 nimellä Parkan. Nykyinen nimi otettiin käyttöön toisen maailmansodan jälkeen. Vuonna 2005 kaupungissa oli 11 122 asukasta. Vuoden 2001 väestönlaskennan mukaan asukkaista 68,7 % oli unkarilaisia, 28,1 % slovakkeja ja 1,2 % tšekkejä. Uskonnoltaan 77,2 % ilmoitti olevansa roomalaiskatolisia, ja 12,3 % ei ilmoittanut mitään uskontoa.


title: Štúrovo

text: Štúrovon yhdistää Unkarissa sijaitsevaan Esztergomin kaupunkiin yli 500 metriä pitkä Mária Valéria -silta.


title: Purennanohjain

text: Purennanohjaimet on vakiintunut yleisnimeksi ryhmälle muovisia tehdasvalmisteisia oikomiskojeita.


title: Purennanohjain

text: Tavallisimmin purennanohjainta käytetään syvän purennan hoidossa korjaamaan etuhampaiden aiheuttamaa limakalvoärsytystä.


title: Purennanohjain

text: Joissakin purennanohjainmalleissa on useita kokoja, ja toisissa sama koko käy kaikille. Koon saa mitattua suusta tai kipsimallin päältä kojeen mukana tulevalla mitalla, ja kojetta voi sovittaa muovipussissa kipsimallien päällä.


title: Purennanohjain

text: Purennanohjainta käytetään tavallisesti useiden kuukausien ja vuosien ajan muutamia tunteja päivässä ja öisin. Totuttelu kannattaa aloittaa päiväkäytöstä, ja potilaan olisi syytä pitää päiväkirjaa yö- ja päiväkäytöstä. Kaikkein tärkeintä hoidon onnistumisen kannalta on potilaan ja vanhempien motivointi hoitoon, sillä vain kojeen säännöllinen pitäminen tuo tuloksia. Niinpä hoidoista suuri osa epäonnistuu, koska potilas ei pidä kojetta ohjeiden mukaan.


title: Island Lake (Kanada)

text: Island Lake on kylä Manitoban provinssin koillisosassa Kanadassa samannimisen järven saaressa. Kylän asukasluku on 59 henkeä. Kylä sijaitsee 297 kilometriä itään Thompsonista, lähellä Ontarion rajaa. Alueen muut kylät ovat Garden Hill sekä St. Theresa Point. Island Laken lentoasema palvelee sekä Island Laken että Garden Hillin kyliä.


title: Plantaasi

text: Plantaasi on trooppisen tai subtrooppisen vyöhykkeen suurtila, joka on keskittynyt yhden tai muutaman rahakasvin viljelyyn vientiä varten. Tällaisia kasveja ovat esimerkiksi sokeriruoko, kahvi- ja teepensas, kumipuu, kaakaopuu, puuvilla, mausteet, banaanit ja tupakka. Plantaasien valtavat sadot saadaan aikaan viljelemällä pitkällejalostettuja lajikkeita ja käyttämällä runsaasti lannoitteita ja torjunta-aineita. Tyypillisen plantaasin koko on 200-500 ha, suurimpien ollessa 1000 ha kokoisia.


title: Plantaasi

text: Plantaasit menestyvät palkkatyövoiman ja ammattitaitoisen työnjohdon avulla. Plantaaseja on erityisesti Latinalaisessa Amerikassa ja Afrikassa, ja niiltä on yleensä hyvät kulkuyhteydet rannikon satamiin. Plantaasit ovat hyödyttäneet rikkaita länsimaita, joihin vienti kohdistuu, sillä nämä maat yleensä jalostavat kasveja edelleen ja saavat suuremman tuoton.


title: Plantaasi

text: Plantaasiviljely on esimerkki ekstensiivisestä viljelystä vastakohtana pientilavaltaiselle intensiiviselle viljelylle. Plantaasiviljelyn etuna on skaalan ekonomia sekä mahdollisuus keskittyä yhteen ydinosaamisalueeseen. Plantaasiviljelyn haittapuolena ovat sosiaaliset ongelmat sekä luonnolle aiheutuvat ongelmat, kuten eroosio, maan suolaantuminen ja vedenkulutus. Toisaalta puuviljelmät myös estävät eroosiota, tulvia ja vähentävät valumavesiä verrattuna ruohomaahan tai viljelysmaihin.


title: Plantaasi

text: Puuplantaasien ongelmiin sisältyy monimuotoisuus, veden saanti, maa-oikeudet, laittomat anastukset, väkivaltaisuudet, kiistat asukkaiden ja ympäristöjärjestöjen kanssa ja asukkaiden toimeentulo. Lajeihin sisältyy eukalyptus ja mänty. Puuviljelmät monokulttuurina vähentävät monimuotoisuutta. Viljelmillä käytetään kemikaaleja. Eukalyptus on nopeasti kasvava puu. Se kuluttaa valtavasti vettä, mikä vaikuttaa pohjaveden tasoon. Uruguayssa kaivojen veden pinta laski 60 % eukalyptusviljelmien vuoksi ja maapähkinöiden tuotanto lakkasi veden puutteesta. Etelä-Afrikassa vedenvirtaus lakkasi 9 vuotta puiden istutuksen jälkeen ja palasi 5 vuotta puiden hakkausten jälkeen. Greenpeace vaati indonesialaista APP:tä lopettamaan eukalyptusviljelmien istutukset Kiinan Yunnanissa vuonna 2006. Yunnanissa on rikkain kasvilajimäärä ja 30 alkuperäiskansaa. Kiinan keskushallitus purki sopimuksen helmikuussa 2007. Kiina haluaa suojella metsävarojaan. Aasian kehityspankin ADB vuosikymmenen kokemuksen mukaan puuplantaasit lisäävät köyhyyttä.


title: Plantaasi

text: WWF vertaa sokeriruokoplantaaseja kaivostoimintaan, joka tyhjentää voimakkaasti peltoja ravinteista. Sokeriruokoplantaasien vuoksi on tuhottu varsinkin Latinalaisen Amerikan rannikon sademetsiä. WWF:n mukaan sokeriruoko on yksi eniten sademetsien monimuotoisuutta tuhonnut viljelykasvi. Ruokosokeria viljellään 19,6 miljoonalla ha. Päätuottajat ovat Brasilia, Intia, Kiina, Thaimaa, Pakistan, Meksiko ja Australia. Sokeriruokoviljelmät kuluttavat vettä ja niiltä valuu ravinteita ja torjunta-aineita. Plantaasien lannoitteet, eroosion tuoma hiesu ja sokeritehdasjätteet voivat pilata vesistöjä.


title: Canton (Ohio)

text: Canton on yhdysvaltalainen kaupunki Starkin piirikunnassa, Ohion osavaltiossa. Se on Starkin piirikunnan pääkaupunki.


title: Canton (Ohio)

text: United States Census Bureaun mukaan Cantonin pinta-ala on 53,3 km², josta 0,05 % on vettä. Vuoden 2010 väestönlaskennan aikaan kaupungissa oli 73 000 asukasta, 34 571 taloutta. Väestöstä 69 % on valkoisia ja 24 % afroamerikkalaisia. Afroamerikkalaisten osuus on selvästi suurempi kuin Ohiossa keskimäärin.


title: Canton (Ohio)

text: Canton perustettiin vuonna 1805. Kaupungissa sijaitsee muun muassa Pro Football Hall of Fame.


title: Canton

text: Canton on seuraavien paikkojen nimi:


title: Durhamin katedraali

text: Durhamin katedraali, koko nimeltään "Kristuksen, siunatun Neitsyt Marian ja Durhamin pyhän Cuthbertin katedraalikirkko", on romaaninen poikkilaivabasilika Durhamissa, Koillis-Englannissa. Katedraali on rakennettu vuosina 1093–1490 ja se on edelleen alueensa kristittyjen keskuspaikka. Durhamin katedraalia pidetään yhtenä hienoimmista normannien rakentamista katedraaleista, ja se on Unescon maailmanperintökohde yhdessä läheisen Durhamin linnan kanssa.


title: Durhamin katedraali

text: Durhamin katedraalissa on Euroopan ensimmäinen varmuudella tunnettu ruodeholvaus. Taidehistoroitsijat kiistelevätkin mielellään siitä, tuleeko Durhamin katedraali sijoittaa vielä myöhäisromaaniseen kauteen vai jo varhaisgotiikkaan. Oli miten oli, Durhamin katedraalissa näkyy jo selkeitä goottilaisia piirteitä.


title: Durhamin katedraali

text: Koska Durham on ollut sotaisaa rajaseutua Englannin ja Skotlannin rajamailla, katedraalilla on värikäs menneisyys. Durhamin piispalla oli myös maallista valtaa suunnilleen vuosina 1100–1850. Vuonna 1650 katedraalia käytettiin sotavankien vankileirinä, jossa tuhannet saivat surmansa ja sadat eloonjääneet lähetettiin uusiin siirtomaihin Pohjois-Amerikkaan ja Länsi-Intiaan.


title: Durhamin katedraali

text: "Harry Potter" -elokuvissa osa Tylypahkan velhokouluun sijoittuvista ulkokuvista on kuvattu Durhamin katedraalissa.


title: Kansasin hurjapäät

text: Kansasin hurjapäät ("Kansas Pacific") on vuonna 1953 valmistunut yhdysvaltalainen western-elokuva, jonka on ohjannut Ray Nazarro. Sen pääosissa ovat Sterling Hayden ja Eve Miller. Elokuva kertoo kuvitteellisen tarinan Kansas Pacific Railwayn rakentamisesta 1860-luvulla Yhdysvaltain sisällissodan aikana.


title: Durhamin linna

text: Durhamin linna on normannilinna Durhamissa, Koillis-Englannissa. Se sijaitsee Wear-joen rannalla, kukkulan huipulla, vastapäätä Durhamin katedraalia. Yhdessä nämä kaksi 1000-luvun rakennusta ovat UNESCOn maailmanperintökohde.


title: Durhamin linna

text: Linna rakennettiin 1000-luvulla suojelemaan Durhamin piispaa villien englantilaisten hyökkäyksiltä normannivalloituksen jälkeisinä levottomina aikoina. Se on hieno esimerkki normannien suosimasta rakennustyylistä, jossa linnoitus rakennettiin keinotekoisen kukkulan huipulle, maa kukkulaan otettiin ojasta josta tuli vallihauta ja kukkulan juurelle tehtiin muurin suojaama piha. Normanniajoilta on säilynyt linnan kahdesta kappelista vanhempi. Se on rakennustyyliltään pikemminkin saksien rakennusten kaltainen, mikä johtunee linnan rakennukseen osallistuneista sakseista.


title: Durhamin linna

text: 1300-luvulla piispa Anthony Beck rakennutti linnaan valtavan salin, joka oli Englannin suurin linnansali kunnes piispa Richard Fox lyhennytti sitä 1400-luvun lopulla. Se on edelleen 14 metriä korkea ja yli 30 metriä pitkä.


title: Durhamin linna

text: Linna lahjoitettiin 1837 vasta perustetulle Durhamin yliopistolle, ja se toimii edelleen opiskelijoiden majoitustilana. Opiskelijat syövät illallisensa massiivisessa linnansalissa, kellarissa on baari ja linnan muissa tiloissa makuuhuoneita ja kirjasto. Lomien aikana opiskelija-asunnot toimivat kesähotellina.


title: Fukushiman prefektuuri

text: Fukushiman prefektuuri () on Honshūn saarella Tōhokun alueella sijaitseva Japanin prefektuuri. Prefektuurin pääkaupunki on Fukushima.


title: Fukushiman prefektuuri

text: Historiallisesti prefektuuri oli osa Mutsun provinssia. Fukushima on Tōhokun eteläisin prefektuuri ja sijaitsee lähinnä Tokiota. Vuorijonot jakavat alueen kolmeen osaan, joita kutsutaan lännestä itään nimillä Aizu, Nakadōri ja Hamadōri.


title: Fukushiman prefektuuri

text: Rannikkoalueena Fukushiman talous on perinteisesti keskittynyt kalastukseen ja elintarviketeollisuuteen, mutta alue tunnetaan myös mm. ydinvoimaloistaan, erityisesti vuoden 2011 maaliskuussa paljon tuhoa aiheuttaneen Tōhokun maanjäristyksen jälkeen. Maanjäristys ja sitä seurannut tsunami saivat aikaan vakavan ydinonnettomuuden. Vuoristoinen sisäosa on maatalousvaltaisempi. Pääkaupunkialueella on elektroniikka- ja ohjelmistoteollisuutta.


title: Fukushiman prefektuuri

text: Fukushiman prefektuuri sijaitsee Japanin pääsaarella Honshūlla Tyynen valtameren rannikolla Tōhokun alueen eteläosassa. Se rajautuu kuuteen muuhun prefektuuriin: etelässä Ibarakin, Tochigin ja Gunman prefektuureihin, lännessä Niigatan prefektuuriin ja pohjoisessa Yamagatan ja Miyagin prefektuureihin. Fukushima sijaitsee noin 200 kilometriä Japanin pääkaupungista Tokiosta pohjoiseen. Prefektuurin pinta-ala on 13 781 neliökilometriä, ja se on Japanin prefektuureista kolmanneksi suurin. Länsi-itäsuunnassa se on noin 166 kilometriä leveä; etelästä pohjoiseen on matkaa 133 kilometriä.


title: Fukushiman prefektuuri

text: Pohjois-eteläsuuntaiset Ōuvuoret ja Abukumavuoret jakavat prefektuurin kolmeen alueeseen, joiden ilmasto, kulttuuri ja talous eroavat toisistaan. Alueet ovat idästä länteen Tyynenmeren rannan Hamadōri, keskiosan Nakadōri ja sisämaan Aizu. Rannikon Hamadōri rajoittuu Tyyneen valtamereen ja on lauhkein ja tasaisin alue, kun taas Nakadōri on prefektuurin maatalouden ydinalue ja sisältää pääkaupunki Fukushiman. Vuoristoisella Aizun alueella on useita järviä, ja alueen talvet ovat kylmiä.


title: Fukushiman prefektuuri

text: Koillinen Japani, johon Fukushiman prefektuurikin kuuluu, oli varhaishistoriansa aikana pitkään Japanin keskushallinnon vallan ulottumattomissa. 300-luvulla Länsi-Japaniin syntynyt Yamato laajensi valtaansa vähitellen itään ja pohjoiseen, mutta Honshūn koillisosat tunnettiin syrjäisyytensä vuoksi nimellä Michinoku, ”teistä kaukainen maa”. Lopulta 600-luvun puolivälissä Taika-uudistusten myötä Fukushiman alue tuli osaksi Mutsun provinssia, ennen muita Japanin koillisosia. Saman vuosisadan aikana buddhalaisuus levisi Mutsuun, ja myöhemmin 800–1100-luvuilla uskonto kukoisti alueella jättäen jälkeensä useita muistomerkkejä, kuten Enichi-jin temppelin Aizussa ja Shiramizu Amida-dōn Iwakissa.


title: Fukushiman prefektuuri

text: Kun Minamoto-klaani oli perustanut ensimmäisen shōgunaatin Kamakuraan nykyisen Tokion eteläpuolelle vuonna 1192, se palkitsi kolme sotilasjohtajaansa Aizun, Daten ja Sōman läänityksillä. Nämä suvut alettiin tuntea nimillä Ashina, Date ja Sōma. 1300-luvulla Ashina-klaani rakennutti Kurokawan linnan (myöhemmin Tsurugan linna, nykyään Aizu-Wakamatsun linna) Aizuun, ja sisällissotien hallitsemalla Sengoku-kaudella 1400–1500-luvuilla Ashina- ja Date-klaanit nousivat paikallisiksi voimatekijöiksi. Date Masamune voitti Ashina-klaanin taistelussa vuonna 1589, mutta Japanin yhdistäjä Toyotomi Hideyoshi poisti Date-klaanin Aizusta, ja hänen seuraajansa, uuden shōgunaatin vuonna 1603 perustanut Tokugawa Ieyasu, asetti kaksi sukuklaaniaan (Aizu-klaani ja Shirakawa-klaani) hallitsemaan Mutsun aluetta.


title: Fukushiman prefektuuri

text: Japanin avauduttua 1800-luvun puolivälissä Tokugawa-shōgunaatti kaatui. Keisarinvaltaa kannattavien klaanien ja shōgunaattia puolustavien klaanien välisessä Boshin-sisällissodassa Aizu-klaani taisteli Tokugawa-suvun läheisenä liittolaisena viimeiseen saakka uudistajia vastaan. Tsurugan linna kaatui kuuden kuukauden taisteluiden jälkeen. Uusi Meiji-hallinto lakkautti aiemman feodaalijärjestelmän ja perusti Mutsun provinssin läänitysten tilalle vuonna 1871 kolme prefektuuria, jotka olivat Fukushima, Wakamatsu ja Iwamae. Nykyinen Fukushiman prefektuuri perustettiin vuonna 1876 kolmen aiemman prefektuurin yhdistyessä. Pääkaupungiksi otettiin Fukushima, ja prefektuurin hallintorakennus pystytettiin Fukushiman linnan paikalle.


title: Fukushiman prefektuuri

text: Prefektuuria kohtasi luonnonkatastrofi vuonna 1888, kun Bandaivuori purkautui ja surmasi 500 ihmistä. Hibara- ja Nagasejoet tukkineet maanvyöryt ja kivet saivat purkauksen yhteydessä aikaan Bandain tasangon, jossa on runsaasti soita ja järviä. Japanin teollistuessa Meiji-kaudella prefektuuri sai kuitenkin osansa uudesta vauraudesta. Rautatie Tokiosta Sendaihin Fukushiman pohjoispuolella avattiin vuonna 1887, ja sen myötä Daten alueesta tuli merkittävä silkin viejä. Jōban-rautatielinjan rakentaminen 1800-luvun lopussa toi vuorostaan teollisuutta prefektuurin rannikkoalueille; Iwaki nousi merkittävä hiilentuottajaksi. Energian tuotantoa varten prefektuuriin rakennettiin myös lukuisia vesivoimaloita, joista Japanin suurin, vuonna 1959 valmistunut Tagakuran vesivoimalaitos sijaitsee Tadamin kauppalassa. Toisen maailmansodan jälkeen alkoi myös ydinvoimalaitosten rakentaminen prefektuurin rannikkoalueelle.


title: Angelo Branduardi

text: Angelo Branduardi (s. 12. helmikuuta 1950) on italialainen muusikko.


title: Angelo Branduardi

text: Branduardi syntyi Cuggionossa lähellä Milanoa, mutta muutti jo lapsena Genovaan. Pikkupoikana hän soitti aluksi pianoa, mutta siirtyi sittemmin viulun pariin ja opiskeli viulunsoittoa Niccolò Paganini -konservatoriossa. Aikuisuuden kynnyksellä hän palasi Milanoon, missä tapasi Franco Fortinin ja siirtyi viulunsoitosta kitaraan. Hetkisen aikaa hän opiskeli myös filosofiaa, mutta lopetti sen pikaisesti koska ei löytänyt vastauksia häntä askarruttaneisiin kysymyksiin. Milanossa hän tapasi myös Luisa Zappan, jonka kanssa myöhemmin meni naimisiin.


title: Angelo Branduardi

text: Vuonna 1974 Branduardi julkaisi ensimmäisen albuminsa, joka kantoi hänen omaa nimeään. Siitä lähtien hän on jatkanut musiikin tekemistä ja julkaissut uusia levyjä vähintään joka toinen vuosi sekä tehnyt musiikkia elokuviin.


title: God Hates Us All

text: God Hates Us All on thrash metal -yhtye Slayerin yhdeksäs studioalbumi.


title: God Hates Us All

text: Albumin kansitaiteessa kuvattiin Raamattu, joka oli veren peitossa ja jonka läpi oli työnnetty nauloja pentagrammin muotoon. Lisäksi kanteen oli poltettu sana "Slayer". Albumia varten kehitettiin pahvinen suojakotelo, jotta eräät jälleenmyyjät suostuivat ottamaan albumin myyntivalikoimaansa. Suojakotelossa on ainoastaan yhtyeen nimi, neljä ristiä ja albumin nimi kullattuna valkoisella taustalla.


title: God Hates Us All

text: Albumin nimestä huolimatta Slayerin jäsenet näkivät vaivaa osoittaakseen, etteivät olleet palanneet "saatanallisiin" teksteihin, vaikkakin albumin lyriikka on todella uskonnonvastaista. Kerry King on maininnut haastattelussa, että albumin nimi "God Hates Us All" ("Jumala vihaa meitä kaikkia") viittaa siihen, että huonona päivänä ihmisestä todellakin tuntuu siltä, että Jumala vihaa .


title: God Hates Us All

text: Albumi julkaistiin 11. syyskuuta 2001, eli Yhdysvaltoja vastaan tehtyjen terrori-iskujen päivänä. Provosoivia mainosjulisteita poistettiin useista kaupoista albumin nimen aiheuttavan ikävän mielleyhtymän takia.


title: Island Lake (Illinois)

text: Island Lake on kunta ("village") Laken ja McHenryn piirikuntien rajalla Illinoisissa, Yhdysvalloissa. Vuoden 2000 väestönlaskennassa kunnassa asui 8 153 henkilöä ja asukastiheys oli 1 104,5 asukasta/km². Sen pinta-ala on 7,9 km², josta 0,5 km² (6,86%) on vettä.


title: Rahakasvi

text: Rahakasvi on maanviljelys- ja taloustermi, jolla tarkoitetaan kasveja, joita viljellään myytäväksi muun muassa plantaaseilla. Termiä käytetään erotuksena ruoka- ja rehukasveista, joita tuottaja voi käyttää omiin ruokatarpeisiinsa tai karjan ruokintaan. Aikaisemmin rahakasvit olivat vain pieni, tosin elintärkeä, osa maatilan satoa. Nykyään etenkin kehittyneissä valtiossa melkein kaikilla viljelyksillä kasvaa rahakasveja.


title: Rahakasvi

text: Trooppisilla alueilla rahakasveja ovat muiden muassa sokeriruoko, kahvi- ja teepensas, kumipuu, kaakaopuu, puuvilla, mausteet, banaani sekä tupakka. Muilla alueilla rahakasveja ovat monet vilja- ja öljykasvit sekä oopiumiunikko.


title: Rahakasvi

text: Rahakasvien hinnan määrää kansainvälinen tavarapörssi. Pientä alueellista vaihtelua esiintyy, mikä johtuu kuljetuskustannuksista ja paikallisesta kysynnästä. Etenkin kehitysvaltioissa viljelijöiden riippuvaisuus rahakasvien viljelystä on riski toimeentulolle, koska tuotteen hinnan laskiessa sadosta saatava voitto ei välttämättä riitä perheen elättämiseen, eikä satoa voi myöskään syödä.


title: Island Laken lentoasema

text: Island Laken lentoasema on yleisen lentoliikenteen käytössä oleva lentoasema 9,3 kilometriä Island Laken kylän koillispuolella Manitoban provinssin koillisosassa Kanadassa. Manitoban hallinnon operoima lentoasema sijaitsee samannimisen järven rannalla, ja se palvelee sekä Island Laken että Garden Hillin kyliä. Lentoasemalla on yksi 1 219 metrin mittainen kiitotie, jonka pinta on kivimurskaa.


title: Susien klaani

text: Susien klaani () on ranskalainen fantasiaelokuva vuodelta 2001. Elokuvan ohjasi Christophe Gans. Pääosissa näyttelevät Samuel Le Bihan, Vincent Cassel, Émilie Dequenne, Monica Bellucci ja Mark Dacascos. Elokuva perustuu tositapahtumaan Gévaudanin pedosta, joka tappoi 1700-luvulla satoja ihmisiä, suurin osa näistä oli naisia ja lapsia.


title: Työn taloustiede

text: Työn taloustiede tutkii työmarkkinoiden toimintaa. Työn taloustieteen tunnetuimpia aiheita ovat muun muassa tulonjako, työn tarjonta, työttömyys ja koulutus.


title: Työn taloustiede

text: Työmarkkinoita voidaan tarkastella muiden markkinoiden tapaan kysynnän ja tarjonnan kautta. Työntekijät tarjoavat työtä, josta saavat korvaukseksi palkkaa. Työnantajille työ on yksi tuotannontekijöistä. Työmarkkinoiden tasapaino määrää palkkatason sekä työllisyyden. Kun työn tarjonta ylittää työnkysynnän vallitsevalla palkkatasolla, syntyy työttömyyttä. Työttömyydestä aiheutuu monia ongelmia, jonka vuoksi täystyöllisyys on monen hallituksen tavoitteena.


title: Työn taloustiede

text: Työmarkkinoita voidaan tarkastella joko mikrotaloudellisesta tai makrotaloudellisesta näkökulmasta. Mikrotaloustiede tarkastelee yksittäisen työntekijän ja yrityksen päätöksiä. Makrotaloustiede taas tarkastelee työmarkkinoiden suhdetta hyödykemarkkinoihin, rahapolitiikkaan sekä kansainväliseen kauppaan aggregoitujen suureiden tasolla. Suurin osa työn taloustieteestä tehdään nykypäivänä mikrotaloustieteen näkökulmasta.


title: Työn taloustiede

text: Työmarkkinoiden analyysiin voidaan soveltaa tavanomaista kysynnän ja tarjonnan analyysia. Täydellisen kilpailun markkinoilla palkka vastaa työntekijän "rajatuottavuutta". Sen mukaan yritys lisää työntekijöiden määrää, kunnes viimeksi otetun työntekijän aikaansaaman tuotannon lisäyksen arvo on sama kuin hänen palkkansa. Työntekijä puolestaan tekee päätöksen työntarjonnan määrästä preferenssiensä perusteella. Näin ollen työvoiman ulkopuolelle jättäytyminen voi olla hänelle rationaalinen valinta, jos vapaa-ajan rajahyöty on suurempi kuin palkasta saatava hyöty.


title: Työn taloustiede

text: Käytännössä on kuitenkin useita syitä, miksi työmarkkinat ovat varsin epätäydellisesti kilpaillut. Työmarkkinat ovat paikallisia, niillä on rajallinen määrä työnantajia ja työntekijöiden liikkuvuus on rajallista. Näin ollen työnantajien asema markkinoilla saattaa olla monopsoninen. Tämän näkökulman avulla voidaan perustella työmarkkinoiden säädöksiä kuten minimipalkkaa.


title: Työn taloustiede

text: Työntarjonta on jäykkää eli se ei mukaudu kovin nopeasti kysynnän muutoksiin. Näin ollen työttömyyttä esiintyy suhdannevaihteluiden yhteydessä myös kilpailullisilla markkinoilla. Lisäksi työn etsinnässä on ongelmana informaation epätäydellisyys, sillä työntekijällä ei ole tietoa kaikista sopivista avoimista paikoista eikä työnantajalla kaikista mahdollisista ehdokkaista. Tämän vuoksi työn etsintä vie aikaa ja aiheuttaa talouteen muutamien prosenttien kitkatyöttömyyden.


title: Työn taloustiede

text: Työn etsinnän kuvaamiseen on kehitetty dynaaminen etsintämalli. Siinä työntekijä laskee työtarjouksen todennäköisyyden ja palkka-arvionsa perusteella reservaatiopalkan, joka vastaa siis idealtaan palkkavaatimusta. Näin ollen työttömyyden keskimääräinen kesto määräytyy todennäköisyydestä saada reservaatiotason ylittävä palkkatarjous. Etsintämallista on tehty suosittu laajennus, jossa työpaikkojen syntyminen ja katoaminen määrittää markkinoiden tasapainon.


title: Työn taloustiede

text: Työmarkkinoilla on myös epäsymmetristä informaatiota. Työnantajalla on puutteellista tietoa työntekijöiden ominaisuuksista. Näin ollen työttömyys voi toimia huonona signaalina työntekijän ominaisuuksista. Lisäksi työmarkkinoilla voidaan ajatella olevan haitallista valikoitumista, jos pitkän työttömyyshistorian arvellaan kuvaavan huonoja ominaisuuksia.


title: Työn taloustiede

text: Epäsymmetrinen informaatio vaikuttaa myös palkan määräytymiseen. Jos työnantaja ei pysty erottelemaan ahkeria ja laiskoja työntekijöitä, ei ole myöskään kannustetta olla ahkera. Toisaalta työntekijä voi pyrkiä antamaan signaaleja ominaisuuksistaan työnantajalle. Monilla aloilla koulutuksesta ei ole suoranaista hyötyä, mutta työnantaja voi päätellä tutkinnon heijastavan kyvykkyyttä, jolloin työntekijöillä on kannuste kouluttautua erottuakseen muista.


title: Kotiranta

text: Kotiranta () on Vaasan kaupunginosa, noin 2 kilometrin päässä kaupungin keskustasta. Se on asuinalue jolla on pääasiassa omakoti- ja pientaloja.


title: Kotiranta

text: Vaasan kaupunginhallinnon tilastoalueista Kotiranta muodostaa Kotirannan suuralueen yhdessä Kustaalan, Metsäkallion ja Bölen kanssa. Vuonna 2013 suuralueella oli 4289 asukasta, joista 866 asui varsinaisessa Kotirannassa.


title: Valles Marineris

text: Valles Marineris on laaja kanjonijärjestelmä Marsissa. Mariner 9 -luotain löysi sen vuonna 1971, ja se on nimetty luotaimen mukaan. Valles Marineris sijaitsee Marsin päiväntasaajalla, itään Tharsiksen ylängöstä. Valles Marineris on aurinkokunnan suurin tunnettu vajoama. Se on itä-länsisuunnassa 4 000 kilometriä pitkä, keskimäärin 200 kilometriä leveä ja paikoin 9 kilometriä syvä.


title: Valles Marineris

text: Valles Marineris ei ole Grand Canyonin tavoin veden uurtama, vaan se on hautavajoama, planeetan kuoreen auennut repeämä. Ajan myötä sitä ovat kuitenkin muovanneet vesi ja jää sekä maanvyörymät ja luhistumat.


title: Valles Marineris

text: Noctis Labyrinthus, "Yön labyrintti", sijaitsee Valles Marineriksen läntisellä reunalla, itään tulivuori Pavonis Monsista. Nimensä mukaisesti se on valtava sirpaleisten rotkojen labyrintti.


title: Valles Marineris

text:
Noctis Labyrinthuksen itäpuolella ovat Ius ja Tithonium Chasmata, kaksi rinnakkain kulkevaa
kanjonia. Ius on näistä kahdesta leveämpi, ja se johtaa Melas Chasmaan. Tithoniumin rinteiltä on löytynyt uurteita, jotka ovat joko veden tai tuulen kuluttamia.


title: Valles Marineris

text: Idempänä on kolme syvää rotkoa, etelästä lukien Melas, Candor ja Ophir Chasmata. Melas sijaitsee itään Iuksesta, Candor taas itään Tithoniumista. Ophir on ovaalinmuotoinen Candoriin liittyvä vajoama. Kaikki kolme rotkoa ovat yhteydessä tosiinsa. Tämä alue on Valles Marineriksen syvin, ulottuen aina 9 kilometrin syvyyteen.


title: Valles Marineris

text: Kolmen syvän rotkon itäpuolella on Coprates Chasma, joka muistuttaa Iuksen ja Tithoniumin kanjoneita.


title: Valles Marineris

text: Coprates Chasman itäpuolella ovat Eos ja Ganges Chasmata, kaksi syvää laaksoa.


title: Valles Marineris

text: Valles Marinerisin itäpäässä on Capri Chasman rotko. Valles Marineris päättyy Chrysen alueeseen, Marsin pohjoisille tasangoille, lähelle Viking 1 -luotaimen laskeutumispaikkaa.


title: Kaksipäisen kotkan varjossa

text: Kaksipäisen kotkan varjossa on suomalainen vuonna 2005 ensi-iltansa saanut Timo Koivusalon ohjaama elokuvamusikaali. Elokuvan tapahtumat sijoittuvat 1900-luvun alkuun, jolloin Suomi oli osa Venäjän keisarikuntaa. Elokuva ohjattiin suurimmaksi osaksi Villilän studioilla Nakkilassa ja sitä varten rakennettiin Suomen siihen astisen elokuvahistorian suurimmat lavasteet torikohtauksia varten.


title: Kaksipäisen kotkan varjossa

text:
Kapellimestari Markku Johanssonin ja Vantaan viihdeorkesterin kanssa toteutettu elokuvamusiikki
on kerännyt kiitosta. Laulu "Jotain jää" oli Radio Suomen soitetuin vuonna 2005. Kappaleen
esittävät Nina Tapio ja Mikko Leppilampi.


title: Veikkausliigan kausi 2000

text: Veikkausliigan kaudella 2000 FC Haka voitti kolmannen perättäisen Suomen mestaruuden.


title: Veikkausliigan kausi 2000

text:
"Mestarien liiga:"
"UEFA Cup:"
"Intertoto Cup:"


title: Micropolis

text: Micropolis (Eläintarhan skeittipuisto) on skeittari ja maisema-arkkitehtiylioppilas Janne Saarion suunnittelema luonnonkivestä ja betonista rakennettu rullalautailualue Helsingissä, Eläintarhan urheilukentän kupeessa, osoitteessa Nordenskiöldinkatu 20.


title: Micropolis

text: Osin ympäristötaideteokseksi suunniteltu alue avattiin 25. elokuuta 2006 ja sen toteuttivat yhteistyössä Helsingin kaupungin liikuntavirasto, nuorisoasiainkeskus ja rakennusvirasto. Micropoliksen pinta-ala on 3 600 m² ja sen kokonaiskustannusarvio oli 538 000 euroa, josta sponsorirahaa on 12 000 euroa. Hankkeen sponsorina on toiminut GSM Rocket Europe (Element Europe).


title: Micropolis

text: Alue sisältää laajan katuskeittausalueen ja maahan upotetun, syvenevän ja kiemurtelevan "poolin" (altaan) eli "snake run" -kourun. Puistossa on käytetty erilaisia kiviä, tiiliä ja graniittia sekä kuitubetonia "snake runin" osalta. Alueen pintamateriaalina on käytetty tiiviisti ladottuja betonikiviä, joiden saumat aiheuttavat skeitattaessa hieman tärinää, mutta kestävät toisaalta luonnonolojen ja skeittauksen kuluttavia voimia.


title: Micropolis

text: Alue on Suomen mittakaavassa poikkeuksellinen skeittipuisto, sillä se on rakennettu alusta pitäen kiinteäksi, eikä skeittipuistolle tyypillistä vaneria ole käytetty ollenkaan. Tämä vähentää Saarion mukaan skeittauksesta aiheutuvaa melua ja lisää puiston kestävyyttä – Saarion mukaan jopa sadaksi vuodeksi eteenpäin. Puistolle tyypillistä ovat isoista kivipaasista rakennetut "ledget", joita voi käyttää myös penkkien tapaan istumiseen, sekä nurmikon toisistaan eristämät alueet, joita yhdistävät erilaiset kivipaasista rakennetut esteet, joita hyväksi käyttäen voi liukua aukkojen yli. Alueelle on rakennettu myös korkeuseroja ja portaita, joita ei yleensä suomalaisissa rullalautailupuistoissa näe.


title: Micropolis

text: Saarion mukaan ympäristötaideteoksen ja skeittipuiston lisäksi alue on tarkoitettu myös tavalliseksi puistoksi, johon voi istahtaa seuraamaan lajin osaajia ja kenties saada ensituntuma lajiin.


title: Micropolis

text: Skeittipuisto Micropolis sai kunniamaininnan Vuoden ympäristörakenne -kilpailussa 2008. Palkitut ovat suunnittelija Janne Saario, pääurakoitsija Rakennustaito Hirvonen Oy ja rakennuttajana ja tilaajana Helsingin kaupungin puolesta liikuntavirasto, rakennusviraston katu- ja puisto-osasto ja nuorisoasiainkeskus.


title: Heil dir im Siegerkranz

text: Heil dir im Siegerkranz oli vuosina 1871–1918 Saksan valtakunnan keisarillinen hymni. Kansallishymni se ei kuitenkaan nykyisessä merkityksessään ollut. Sanat lauluun runoili Heinrich Harries (1762–1802) vuonna 1790 Tanskan kuningas Kristian VII:n syntymäpäiväksi. Laulun sävel on sama kuin Ison-Britannian kansallislaulussa "God Save the Queenissa", mihin seikkaan monet saksalaiset yrittivät useasti puuttua.


title: Heil dir im Siegerkranz

text: "Heil dir im Siegerkranz" tarkoittaa suomeksi käännettynä "Terve sinulle voitonseppeleessä".


title: Heil dir im Siegerkranz

text: Vuonna 1918 ryhtyi berliiniläinen säveltäjä Hugo Kaun yhdessä kustantaja ja valtiopäiväedustaja Julius Heinrich Zimmermannin kanssa toimiin uuden sävelen kehittämiseksi "Heil dir im Siegerkranziin". Berliiniläinen Kreuzzeitung-sanomalehti kirjoitti asiasta 1918: ""Heil dir im Siegerkranzia", kansallishymniämme, lauletaan englantilaisen sävelen mukaan. Pyrkimykset luoda sille saksalainen sävelmä ovat tähän mennessä epäonnistuneet. Viimeisen tämänlajisen yrityksen takana on Hugo Kaun, yksi huomattavimpia aikamme laulunsanoittajia. Hänen uusi ehdotuksensa näiden meihin kaikkiin syvälle juurtuneiden sanojen taustaksi on niin mahtavan mieleenpaivuva, niin aidon kansanomainen ja ytimekkään saksalainen, että siitä näyttää tulevan saksalaisten kansallisomaisuutta. Se saavuttaa lähes varmasti jalansijan isänmaamme kaikissa osissa."


title: Heil dir im Siegerkranz

text:
1. Heil dir im Siegerkranz,
Herrscher des Vaterlands!
Heil, Kaiser, dir!
Die hohe Wonne ganz,
Liebling des Volks zu sein!
Heil Kaiser, dir! :||


title: Heil dir im Siegerkranz

text:
2. Nicht Roß und Reisige
Sichern die steile Höh',
Wo Fürsten steh'n:
Liebe des freien Manns
Gründen den Herrscherthron
Wie Fels im Meer.:||


title: Heil dir im Siegerkranz

text:
3. Heilige Flamme, glüh',
Glüh' und erlösche nie
Fürs Vaterland!
Mutig für einen Mann
Kämpfen und bluten gern
Für Thron und Reich!:||


title: Heil dir im Siegerkranz

text:
4. Handel und Wissenschaft
Heben mit Mut und Kraft
Ihr Haupt empor!
Finden ihr Lorbeerblatt
Treu aufgehoben dort,
An deinem Thron!:||


title: Heil dir im Siegerkranz

text:
5. Dauernder stets zu blüh'n
Weh' unsre Flagge kühn
Auf hoher See!
Wirft über Land und Meer
Weithin der deutsche Aar
Flammenden Blick.:||


title: Heil dir im Siegerkranz

text:
6. Sei, Kaiser Wilhelm, hier
Lang' deines Volkes Zier,
Der Menschheit Stolz!
Die hohe Wonne ganz,
Liebling des Volks zu sein!
Heil, Kaiser, dir!:||


title: Syyriankarhu

text: Syyriankarhu ("Ursus arctos syriacus") on pienin karhun alalajeista. Se on muiden karhujen tapaan kaikkiruokainen. Se oli ennen yleinen alueella, joka ulottui Lähi-idästä Iraniin, mutta katosi alueelta 1900-luvun alussa. Nykyisin sitä on jäljellä enää alle 3 000 yksilöä, joten se on uhanalainen.


title: Themisto (kuu)

text: Themisto on yksi Jupiterin kuista. Themiston löysivät Charles T. Kowal ja Elizabeth Roemer 30. syyskuuta 1975. Themisto tunnetaan myös nimellä Jupiter XVIII. Kuu sai kuitenkin Themisto-nimensä vasta vuonna 2002, jolloin siitä saatiin tarkkoja mittauksia. Themistoa ei nimittäin ollut havaittu Jupiterin kiertoradalla vuoden 1995 jälkeen, ennen kuin se "löydettiin uudelleen" vuonna 2000.


title: Themisto (kuu)

text: Kuu on saanut nimensä kreikkalaisesta mytologiasta. Themisto oli ylijumala Zeuksen rakastajatar.


title: Carpo (kuu)

text: Carpo (tunnetaan myös nimellä Jupiter XLVI on yksi Jupiterin kuista. Sen löysi 2003 Scott S. Sheppardin johtama tutkimusryhmä. Nimensä kuu sai vuonna 2005.


title: Carpo (kuu)

text: Carpo on nimetty Kreikkalaisessa mytologiassa esiintyvän Zeuksen tyttären mukaan.


title: Sepe Susi

text: Sepe Susi eli Iso paha susi on Walt Disneyn piirroshahmo, joka esiintyy "Aku Ankka"- ja "Aku Ankka Ekstra" -lehtien sivuilla. Pikku Hukka on Sepen poika. Sepe on siis yksinhuoltaja – kuten Aku Ankkakin.


title: Sepe Susi

text: Tarinoissa Sepe yrittää ottaa kiinni kolmea porsasta siinä kuitenkaan koskaan onnistumatta.


title: Sepe Susi

text: Sepen hahmo on alun perin peräisin kansansadusta Kolme pientä porsasta, joka julkaistiin ensimmäisen kerran vuonna 1843 joka mutta lienee paljon vanhempi. Sen pohjalta Disney-yhtiö teki vuonna 1933 samannimisen lyhytelokuvan. Toisin kuin alkuperäisessä sadussa, elokuvassa susi selvisi loppukohtauksessakin hengissä mutta joutui pakenemaan. Tämän jälkeen hahmo alkoi esiintyä Disney-sarjakuvissa.


title: Sepe Susi

text: Lyhyissä Disneyn piirroselokuvissa Sepen ulkonäkö on huomattavasti ilkeämmän näköinen kuin sarjakuvissa. Sarjakuvissa susi on kömpelömmän näköinen"."


title: Sepe Susi

text: Sarjakuvissa Sepellä on siniset haalarit ja sininen hattu, jossa on musta raita, mutta Disney-elokuvissa Sepellä on punaiset housut, vihreät henkselit ja musta hattu.


title: Sepe Susi

text: Sepen vanhemmat vilahtavat jossain tarinoissa, eritoten hänen äitinsä, joka ei ollenkaan pidä poikansa tavoista.


title: Siikajärvi

text: Siikajärvi on Vanhan-Espoon suuralueeseen kuuluva kaupunginosa ja kylä Espoon pohjoisosassa Turunväylän pohjoispuolella aivan Kirkkonummen ja Vihdin rajalla Nuuksion kansallispuiston eteläpuolella. Siikajärvellä on seudulle tyypillisesti useita lampia ja järviä, joista suurin on Siikajärvi, josta kaupunginosa on saanut nimensä. Siikajärven pienessä saaressa sijaitsee em. kolmen kunnan rajapyykki. Kiinteistörekisterin mukaan Siikajärvi kuuluu Nuuksion kylään. Siikajärvellä on paljon kesäasuntoja sekä väljähköä omakotiasutusta. Siikajärvellä sijaitsee myös Hotelli Nuuksio (ent. Siikaranta). 2010 asti myös K-instituutti. Syksyllä 2015 K-instituutin entisiin tiloihin avattiin turvapaikanhakijoiden vastaanottokeskus.


title: Siikajärvi

text: Vuoden 2004 verotietojen mukaan Siikajärvi (02860 Espoo) oli Suomen 79:nneksi vaurain alue. Talouksien keskimääräiset tulot valtionverotuksessa olivat 60 223 euroa ja varat 86 023 euroa. Asuntokuntia oli 247 ja asukkaita 635.


title: Siikajärvi

text: Nuuksion koulu sijaitsee Siikajärven alueella, Heinästien varrella, välillä Heinäs – Brobacka, puolen kilometrin päässä Sahajärven kaakkoisrannasta.


title: Siikajärvi

text: Kaupunginosan koillisrajana on pitkä ja kapea Nuuksion Pitkäjärvi, jonka vastaranta kuuluu Nuuksion kaupunginosaan. Järvi jakautuu kahteen osaan keskivaiheillaan olevan kapeahkon Poutlaxsundetin (suom. Poutlahdensalmi) kohdalla. Salmi sijaitsee Poutlahden ja Solvallan välissä.


title: Siikajärvi

text: Iso Romlampi, Kolmuslampi, Vähä Romlampi sijaitsevat Siikajärven rantaviivan pohjoispuolella. Ahvilampi, Oralampi ja Paskalampi sijaitsevat Siikajärven ja Nuuksion Pitkäjärven välimaastossa, ja näiden eteläpuolella sijaitsee isoista järvistä ainoa kokonaan kaupunginosan sisällä oleva järvi, Sahajärvi. Heinäslampi sijaitsee samannimisen asuinalueen ja Siikajärven välissä, järven kaakkoispuolella.


title: Siikajärvi

text: Siikajärven kaupunginosan lounaiskolkassa, Kolmirannan alueella, sijaitsevat Kivilampi, Pitkänen ja Vuohilampi.


title: RTP1

text: RTP 1 on portugalilainen televisiokanava, jonka omistaa maan kansallinen radio- ja televisioyhtiö Portugalin radio ja televisio eli Rádio e Televisão de Portugal. RTP 1 on ensimmäinen Portugalissa perustettu televisiokanava: se aloitti toimintansa vuonna 1957 ja nykyään se kuuluu maansa suurimpiin.


title: Tamarindi

text: Tamarindi ("Tamarindus indica") on hernekasveihin ("Fabaceae") kuuluva puu, joka on "Tamarindus"-suvun ainoa jäsen.


title: Tamarindi

text: Tamarindi on kotoisin trooppisilta Itä-Afrikan aroilta. Tamarindia kasvaa nykyisin myös Aasian trooppisissa osissa ja Latinalaisessa Amerikassa ja Karibialla.


title: Tamarindi

text: Tamarindi on melko hidaskasvuinen puu, joka voi kasvaa 20 metriä korkeaksi ja saavuttaa 200 vuoden iän. Sen lehdet koostuvat 10–20 lehdykästä, jotka ovat 1,25–2,5 cm:n pituisia ja 5–6 mm:n levyisiä. Lehdet ovat ikivihreitä, mutta saattavat kellastua kuuman kauden aikana.


title: Tamarindi

text: Tamarindin hedelmä on alkuvaiheessa 6–15 cm:n pituinen käyrä palko, joka muuttuu ruskeaksi myöhemmin. Palon sisässä on 1–12 kovakuorista siementä.


title: Tamarindi

text: Tamarindin nuoria palkoja ja siemeniä käytetään ravintona. Tamarindia käytetään mausteena esimerkiksi Worcestershire- ja HP-kastikkeissa.


title: Optimus

text: Optimus on portugalilainen teleoperaattori, joka perustettiin vuonna 1998. Se aloitti käytännössä toiminnan 15. syyskuuta 1998. Syyskuussa 1999 Optimus siirtyi myös Internet -palvelujen tarjoajaksi. Optimuksen koko nimi portugaliksi on Optimus Telecomunicações, S.A.. Nykyään Optimus hallitsee noin 20 % Portugalin teleoperaattorimarkkinoista.


title: Er

text: Er tai ER tarkoittaa seuraavia:


title: Estádio José Alvalade

text: Estádio José Alvalade eli José Alvalade -stadion on Lissabonissa Portugalissa sijaitseva jalkapallostadion. Se on portugalilaisen Sporting CP kotistadion. Stadionin kapasiteetti on 52 000 ihmistä kerralla. Stadion avattiin virallisesti 6. elokuuta 2003 kun Sporting CP kohtasi Manchester Unitedin. Stadionilla pelattiin vuonna 2005 UEFA Cupin loppuottelu. Finaalissa pelasivat Sporting ja TsSKA Moskova, ottelu päättyi TsSKAn voittoon 3-1. Stadionin alapuolella on sen oma parkkihalli. Katsomoiden penkit stadionilla ovat värjätty eri väreille, josta syntyy illuusio, että stadionilla näyttäisi olevan aina katsojia.


title: Estádio José Alvalade

text: Stadion isännoi viittä ottelua vuoden 2004 jalkapallon EM-kilpailuissa. Yksi niistä oli välieräottelu Portugali–Hollanti, joka päättyi Portugalin voittoon 2-1.


title: Spy Hard – lupa läikyttää

text: Spy Hard – lupa läikyttää () on Rick Friedbergin ohjaama vuonna 1996 ensi-iltansa saanut komediaelokuva, jonka pääosissa nähdään Leslie Nielsen, Nicollette Sheridan ja Charles Durning. Elokuvaan sisältyy myös useita cameorooleja, kuten Mr. T helikopterin pilottina alussa, Ray Charles bussikuskina Los Angelesissa ja Hulk Hogan melkein elokuvan lopussa Kenraali Kaunan tukikohdassa. Nimi "Spy Hard – lupa läikyttää" on muunnos elokuvien "Die Hard" sekä "007 ja lupa tappaa" nimistä.


title: Spy Hard – lupa läikyttää

text: Elokuva parodioi elokuvia "James Bond", "Die Hard", "Tosi valheita", "Pulp Fiction – Tarinoita väkivallasta", "Yksin kotona", "Jurassic Park", "Speed – Kuoleman kyydissä", "Cliffhanger – kuilun partaalla", "Nunnia ja konnia", "Rambo – taistelija 2", "Terminator 2 – Tuomion päivä" ja "E.T.".


title: Spy Hard – lupa läikyttää

text: Elokuvan juoni on toimintaelokuvagenrelle tyypillinen. Juoni kertoo salaisesta agentista Dick Steelestä (Agentti WD-40, nimi suomennettu TV-esityksissä Jorma Teräs), joka yhdessä Veronique Ukrinskyn (Agentti 3.14) kanssa yrittää pysäyttää pahan neron, kenraali Rankorin (nimi suomennettu TV-esityksissä Kenraali Kauna), maailmanvalloitusaikeet.


title: Spy Hard – lupa läikyttää

text: Alkutekstimusiikin loi parodiamuusikko ”Weird Al” Yankovic kappaleella "Spy Hard". Myöhemmin Yankovic sai julkaista kappaleen "Gump"-hittinsä singlelevyllä. Laulu on tyyliparodia "Pallosalama"-elokuvan tunnussävelmästä.


title: Finnpanel

text: Finnpanel Oy on vuonna 1975 perustettu suomalainen markkinatutkimusyritys, joka on erikoistunut television katsoja- ja radion kuulijamäärien mittaamiseen ja seurantaan. Finnpanel seuraa suomalaisten television katselua TV-mittaritutkimuksella. Radion kuuntelua mitataan päiväkirjamenetelmällä. Helsinkiläisen yrityksen omistavat A.C. Nielsen Finland Oy ja Kantar TNS Oy.


title: Kalamazoo

text: Kalamazoo on Yhdysvaltain kaupunki Michiganin lounaisosassa. Se on Kalamazoon piirikunnan pääkaupunki.


title: Kalamazoo

text: Kalamazoo sai nimensä Kalamazoo-joesta, mutta sen alkuperää ei tunneta tarkemmin. Eurooppalaisten saavuttua alueelle sitä asuttivat potawatomi-intiaanit. Kalamazoo perustettiin vuonna 1831 nimellä Bronson, mutta nykyinen nimi otettiin käyttöön 1836. Siitä tuli virallisesti kylä vuonna 1838 ja kaupunki 1883. Kalamazoon keskustassa 13. toukokuuta 1980 sattunut tornado vaati viisi kuolonuhria ja vahingoitti 79:ää.


title: Kalamazoo

text: United States Census Bureaun mukaan Kalamazoon pinta-ala on 65,2 km², josta vettä on 1,3 km² eli 1,99 prosenttia. Kaupunki sijaitsee noin puolivälissä matkalla Detroitista Chicagoon. Vuoden 2000 väestönlaskennan aikaan siellä oli 77 145 asukasta, 29 413 taloutta ja 14 353 perhettä. Asukastiheys oli 1 206,9/km². Asukkaista valkoihoisia oli 70,77 prosenttia, afroamerikkalaisia 20,64 %, aasialaisia 2,39 prosenttia, Tyynenmeren saarelaisia 0,06 prosenttia ja espanjalaisia tai latinalaisamerikkalaisia 4,28 prosenttia. Kaupungissa sijaitsee Länsi-Michiganin yliopisto ja Kalamazoo College. Lisäksi siellä toimii Kalamazoon sinfoniaorkesteri.


title: Kalamazoo

text: Kalamazoon epätavallisen nimen vuoksi siitä on syntynyt sananlasku ”from Timbuktu to Kalamazoo” (Timbuktusta Kalamazoohon). Nykyisin Kalamazoossa on myytävillä myös t-paitoja, joihin sisältyy lause ”Yes, there really is a Kalamazoo”. Kalamazoohon viitataan muun muassa lauluissa ”Down on the Corner” (Creedence Clearwater Revival), ”I’ve Been Everywhere” (Johnny Cash), ”I’ve Got a Gal in Kalamazoo” (Glenn Miller), ”Kalamazoo” (Ben Folds), ”Kalamazoo” (Primus) ja ”Kalamazoo” (Luna) kuten myös Philip Glassin oopperassa "Einstein on the Beach".


title: Paola Pigni

text: Paola Cacchi (o.s. Pigni, s. 30. joulukuuta 1945) on italialainen entinen kestävyys- ja keskimatkojen juoksija.


title: Paola Pigni

text: Hän voitti urallaan olympiapronssia Münchenin olympialaisissa 1972 1 500 metrin juoksussa. Maastojuoksun maailmanmestaruuden hän voitti 1973 ja 1974. Hän saavutti maansa mestaruuden 800 metrin juoksussa vuosina 1965–1969 ja 1973, 1 500 metrillä vuosina 1970, 1972, 1974 ja 1975 sekä 3 000 metrin juoksussa vuonna 1974. Hän voitti Italian mestaruuden 5 000 metrin juoksussa kahdesti ja 10 000 metrin juoksussa kerran, vuonna 1970.


title: Paola Pigni

text: Cacchi teki uransa aikana neljä maailmanennätystä 3 000 metrillä, kaksi vuonna 1969 ja kaksi 1972. Lisäksi hän teki kaksi maailmanennätystä 5 000 metrillä vuonna 1969 ja 10 000 metrillä maailmanennätyksen 1970. Hän teki myös kaksi Italian ennätystä 3 000 metrin juoksussa 1972 ja 1973.


title: Póvoa de Varzim

text: Póvoa de Varzim on kaupunki Portugalin pohjoisosassa. Se on tärkeä kalasatama. Alueella on todennäköisesti ollut asutusta jo 200 000 vuotta eaa. Roomalaiset löysivät alueelta kultaa ja tinaa, minkä vuoksi alueesta käytiin taisteluja varsinkin Puunilaissotien aikaan.


title: Saugatuck

text: Saugatuck on Yhdysvaltain kaupunki Alleganin piirikunnassa, Michiganissa.


title: Saugatuck

text: United States Census Bureaun mukaan Saugatuckin pinta-ala on 3,8 km², josta vettä on 0,7 km² eli 17,93%. Vuoden 2000 väestönlaskennan aikaan kaupungissa oli 1 065 asukasta, 549 taloutta ja 265 perhettä. Asukastiheys oli 345,5/km².


title: Saugatuck

text: Kalamazoo-joki virtaa Saugatuckin läpi.


title: RTP2

text: RTP 2 on Portugalin radion ja television omistama televisiokanava. Kanava perustettiin 1980-luvulla ja nykyään se on yksi maansa suurimpia. Kanava tunnetaan myös nimellä 2: tai a dois. Kanava esittää myös musiikkia uutisten ja TV-ohjelmien lisäksi.


title: Lissabonin polytekninen opisto

text: Lissabonin polytekninen opisto (Instituto Politécnico de Lisboa) on yksi Portugalin suurimmista polyteknisistä opistoista. Se perustettiin 1980-luvulla.


title: Lissabonin polytekninen opisto

text: Lissabonin polytekniselle opistolle kuuluvat seuraavat instituutit ja koulut:


title: Porton polytekninen opisto

text: Porton polytekninen opisto () on yksi Portugalin suurimmista polyteknisistä opistoista. Se perustettiin vuonna 1985 Porton kaupunkiin. Vuosina 2003-2004 opistossa opiskeli noin 15 000 oppilasta ja siellä oli noin 1000 opettajaa. Opiston historian voi kuitenkin katsoa alkaneen jo 1952.


title: Vaaleanpunainen pantteri (vuoden 2006 elokuva)

text: Vaaleanpunainen pantteri on Shawn Levyn ohjaama komediaelokuva vuodelta 2006, joka perustuu vanhoihin "Vaaleanpunainen pantteri" -elokuviin. Elokuvassa Jacques Clouseaun (Steve Martin) täytyy selvittää kuuluisan jalkapallovalmentajan murha sekä löytää tältä varastettu kuuluisa Vaaleanpunainen pantteri -niminen jalokivi.


title: Shanghain Jiao Tong -yliopisto

text: Shanghain Jiao Tong -yliopisto on Shanghaissa sijaitseva yliopisto, joka on Kiinan kansantasavallan vanhimpia. Se perustettiin 1896. Yliopisto listaa yliopistorankinglistallaan vuosittain maailman 500 parasta yliopistoa.


title: Shanghain Jiao Tong -yliopisto

text: Yliopiston maskotti on Mike-niminen bengalintiikeri.


title: Shanghain Jiao Tong -yliopisto

text: Kansainvälinen 500 huippuyliopiston lista on julkaistu vuosittain vuodesta 2003 lähtien.


title: Shanghain Jiao Tong -yliopisto

text: Vuonna 2007 suomalaisyliopistoista listalle pääsi viisi. Helsingin yliopisto nousi yhden pykälän viime vuotisesta sijalle 73, Turun yliopisto putosi kolmen sadan joukosta, Oulun yliopisto nousi neljän sadan joukkoon ja TKK sekä Jyväskylän yliopisto pysyttelivät viiden sadan joukossa.


title: Shanghain Jiao Tong -yliopisto

text: Vuonna 2012 Helsingin yliopisto oli listan sijalla 73, Oulun yliopisto ja Turun yliopisto sijoilla 301-400, Itä-Suomen yliopisto ja Jyväskylän yliopisto sijoilla 401-500.


title: Shanghain Jiao Tong -yliopisto

text: Shanghain listan metodologiaa on kritisoitu ylipainotuksesta Nobel-palkintoihin ja teknisiin tieteisiin, millä aloilla korkeat lukemat siteerausindeksissä ovat muita yleisempiä. Lisäksi mittarina ovat englanninkieliset julkaisut, joissa amerikkalaisilla, briteillä ja australialaisilla on kielietu.


title: Shanghain Jiao Tong -yliopisto

text: Shanghain listan laatijat ovat myöntäneet mittarien vääristyneen siten, että yliopiston ikä nostaa ja painottuminen humanistisiin tieteisiin tai yhteiskuntatieteisiin laskee sijoitusta.


title: Shanghain Jiao Tong -yliopisto

text: Korkeakoulututkijoiden kansainvälinen tutkimusyhteisö on hyvin yksimielinen siitä, että ranking-listat ovat haitallisia korkeakoulujärjestelmien kehittämiselle. Haitallisuus johtuu siitä, että huomio keskittyy vain statukseltaan parhaimpien menestykseen, ja heikompien kehittämisestä ei kiinnostuta, vaikka ne muodostavat enemmistön.


title: Shanghain Jiao Tong -yliopisto

text: Koulutuksen laatu:


title: Shanghain Jiao Tong -yliopisto

text:
Henkilökunnan laatu:
Tutkimuksen laatu:


title: Shanghain Jiao Tong -yliopisto

text: Oppilaitoksen koko:


title: SIC

text: SIC on portugalilainen televisiokanava, joka kuuluu maan suurimpiin. Se perustettiin 6. lokakuuta 1992. Nykyään se välittää enimmäkseen portugalinkielistä ohjelmistoa, mutta muös yhdysvaltalaisia ja brittiläisiä on alettu näyttää yhä enemmän.


title: Los Katíoksen kansallispuisto

text: Los Katíoksen kansallispuisto on Unescon maailmanperintöluetteloon vuonna 1994 otettu kansallispuisto Kolumbiassa. Se on osa Kolumbian ja Panaman rajalla sijaitsevaa Darién Gap -aluetta, joka koostuu kehittymättömästä metsä- ja suomaasta. Puisto jatkuu Panaman puolella nimellä Dariénin kansallispuisto.


title: Los Katíoksen kansallispuisto

text: Kansallispuiston kasvisto koostuu puoliksi alavien suomaiden metsistä ja sademetsistä, joita on sekä alamaalla että vuoristoisillakin alueilla.


title: Los Katíoksen kansallispuisto

text: Los Katíoksen eläimistöön kuuluu useita Darién Gapin kotoperäisiä lajeja, kuten kaksi kolibrilajia ja yksi sammakkoeläin. Vaarantuneista nisäkäslajeista puistossa elää muun muassa lamantiini, pensaskoira, isomuurahaiskarhu ja bairdintapiiri.


title: Los Katíoksen kansallispuisto

text: 7. helmikuuta 1997 kolumbialaisen vasemmistolaisen FARC-sissiliikkeen sotilaat kidnappasivat kaksi itävaltalaista ja kaksi saksalaista turistia kansallispuiston alueelta ja liike vaati 15 miljoonan dollarin lunnaita. Kolumbian armeijan joukot löysivät sissien piilopaikan 4. maaliskuuta, minkä seurauksena sissit tappoivat kaksi panttivankia. Seuranneessa tulitaistelussa kuoli neljä sissiä ja armeijan joukot onnistuivat vapauttamaan jäljelle jääneet kaksi turistia.


title: Malmio

text:
Malmio
on magmapesäkkeen ylä- tai alaosiin kertynyt runsaasti metalleja sisältävä mineraalien kasauma, joka on syntynyt sulan kivimassan eli magman jähmettyessä.


title: Malmio

text: Malmiot syntyvät yleensä vuorten poimuttuessa, kun kivilajit sulavat. Magman, jäähtyessä ja jähmettyessä mineraalit lajittuvat uudella tavalla. Ensimmäiseksi sulasta kiviaineksesta eriytyvät ja painuvat magmapesäkkeen pohjalle raskaat metallit. Tällaisia malmeja ovat muun muassa magnetiitti ja kromiitti. Magmapesäkkeen yläosaan kiteytyy viimeiseksi kupari-, lyijy-, sinkki-, nikkeli-, kulta- ja hopeametalleja. Kahden malmion väliin jää tavallista vähemmän metalleja sisältävää kiveä.


title: Summa (täsmennyssivu)

text: Summa voi tarkoittaa seuraavia:


title: Seann William Scott

text: Seann William Scott (syntyjään Sean William Scott, s. 3. lokakuuta 1976 Cottage Grove, Minnesota) on yhdysvaltalainen näyttelijä. Hänet muistetaan parhaiten elokuvista "American Pie", "Road Trip" ja "Dude, Where's My Car?".


title: Seann William Scott

text: Scott syntyi nuorimmaksi seitsemästä sisaruksesta William Frank Scottille ja Patricia Ann Simonsille. Hän sai innoitteen ryhtyä näyttelijäksi ollessaan töissä paikallisessa elokuvateatterissa, missä hän pystyi katsomaan elokuvia ilmaiseksi. Valmistuttuaan Park High Schoolista Scott muutti Los Angelesiin ja hänet löydettiin kykyjenetsimiskilpailun kautta. Hän esiintyi ensimmäisen kerran televisiossa Aerosmithin musiikkivideossa "Hole in my Soul".


title: Seann William Scott

text: Scottin läpimurto tapahtui vuonna 1999 elokuvassa "American Pie", jossa hän esitti Steven Stifleriä. Tämän jälkeen hän on esittänyt useimmiten koomisia roolihahmoja. Scott juonsi MTV Movie Awardsia yhdessä Justin Timberlaken kanssa vuonna 2003. Kaksikko esitti parodioita useista elokuvista, kuten "Matrix Reloadedista". Heidän parodiansa löytyy "Matrix Reloadedin" DVD-levyllä.


title: HisKi-projekti

text: HisKi-projekti on Suomen Sukututkimusseura ry:n aloittama ja hallinnoima tietojentallennusprojekti, jonka tarkoituksena on tallentaa digitaaliseen muotoon ja samalla myös Internetiin kaikkien vapaasti käytettäväksi niin sanotut "mustat kirjat", joihin on kopioitu tietoja seurakuntien historiankirjoista, eli syntyneitten/kastettujen, vihittyjen ja kuolleitten/haudattujen luetteloista. Mustat kirjat kirjoitettiin 1920- ja 1930-luvuilla, jolloin tarkoituksena oli tulkita historiakirjojen usein vaikealukuinen teksti selväkielisempään muotoon. Kirjoihin kopioitiin historiakirjojen tiedot tekstaamalla. Nyt vuorostaan nämä sekundaariset tietolähteet ovat HisKi-projektin kohteena. Projektin ansiosta tiedoista voidaan helposti tehdä eri tyyppisiä tietokantahakuja.


title: HisKi-projekti

text: Yhä jatkuva tallennustyö on tapahtunut osin vapaaehtoisten tallentajien avustuksella, osin yhteiskunnalta saadun tuen avulla. Tietokannan sisältämä tietomäärä vaihtelee seurakunnittain, joistakin seurakunnista tiedot ovat varsin kattavat.Tietoja on pääsääntöisesti aina 1850-luvulle saakka, joskus jopa noin vuoteen 1900 asti.


title: HisKi-projekti

text: Mustien kirjojen laadinnassa tapahtuneiden virheiden ja väärinymmärrysten tähden on suositeltavaa, että tietokannasta saadut tiedot vielä tarkastetaan esimerkiksi alkuperäisistä historiakirjoista tehtyjen mikrofilmien avulla. Näitä on talletettuina Kansallisarkistoon, Maakunta-arkistoihin sekä keskeisiin kirjastoihin.


title: TVI

text: TVI eli Televisão Independente on portugalilainen televisiokanava, joka kuuluu maan suurimpiin. Kanava perustettiin vuonna 1993.


title: Konserni

text: Konserni on kahden tai useamman yrityksen muodostama taloudellinen kokonaisuus, jossa emoyrityksellä on yksin tai yhdessä muiden samaan konserniin kuuluvien yritysten kanssa määräysvalta yhdessä tai useassa muussa yrityksessä. Suuryritykset ovat tyypillisesti konserneja.


title: Konserni

text: Määräysvalta muodostuu yleensä silloin, kuin yrityksellä on yli 50 prosentin äänivalta omistamastaan toisesta yrityksestä. Määräysvalta muodostuu myös silloin, jos yrityksellä on oikeus nimittää enemmistö toisen yrityksen hallituksesta tai vastaavasta toimielimestä, tai muutenkin, jos toinen yritys tosiasiallisesti käyttää määräysvaltaa toisessa yrityksessä tai yrityksiä johdetaan yhteisesti.


title: Konserni

text: Emoyhtiö tai emoyritys on konsernin yhtiöistä se, jolla on määräysvalta konsernin muihin yhtiöihin (tytäryhtiöihin) nähden.


title: Konserni

text: Tytäryhtiö tai tytäryritys on yhtiö, johon konsernin emoyhtiöllä on määräysvalta.


title: Konserni

text: Sisaryhtiö tai sisaryritys tarkoittaa emoyhtiön välittömiä tytäryhtiöitä suhteessa keskenään.


title: Konserni

text: Osakkuusyritys on Suomen kirjanpidossa sellainen konserniin kuulumaton yritys, johon toisella yrityksellä kuitenkin on huomattava vaikutusvalta. Lähtökohtaisesti näin on silloin, kun toinen yritys omistaa (joko suoraan tai tytäryritystensä kautta) vähintään viidesosan mutta enintään puolet sekä osakkuusyrityksen pääomasta että äänimäärästä.


title: Konserni

text: Alakonserni on konserni, jonka emoyhtiö on jonkin toisen konsernin tytäryhtiö.


title: Konserni

text: Konsernin taloudellinen tulos ja asema esitetään konsernitilinpäätöksellä, joka esitetään siten kuin se olisi yksittäisen yhtiön tilinpäätös.


title: Konserni

text: Konsernin emoyhtiön toimitusjohtaja voi käyttää titteliä konsernijohtaja.


title: Konserni

text: Konsernia, joka on levittäytynyt useille toimialoille (joiden keskinäinen synergia on heikko), voidaan kutsua konglomeraatiksi.


title: Konserni

text: Konserni voi koostua emoyhtiöstä ja yhdestä tytäryhtiöstä. Tiettyyn maahan rekisteröity emoyhtiö voi omistaa ulkomaille rekisteröidyn tytäryhtiön.


title: Konserni

text: Suomessa yrityssaneeraukseen tai konkurssiin ei sinänsä haeta konsernia, vaan emoyhtiö ja tytäryhtiö(t) on haettava erikseen. Yrityssaneerauksessa laadittavat saneerausohjelmaehdotukset laaditaan emoyhtiölle ja tytäryhtiö(i)lle erikseen.


title: Konserni

text: Konsernirakenteesta voi olla yritykselle useita hyötyjä, kuten esimerkiksi konserniavustukset ja pääomalainan myöntäminen tytäryhtiölle, tytäryhtiön myynti sellaisenaan ja ostetun yhtiön itseensä sulauttamisen välttäminen, pääoman parempi kohdistaminen tytäryhtiötasolla konsernitason sijaan, tytäryhtiöiden kyky ostaa yhteisiä palveluja emoyhtiöltä (konsernipalvelut) sekä tytäryhtiön haku yrityssaneeraukseen tai konkurssiin siten, että emoyhtiö pysyy pystyssä.


title: Konserni

text: Tappiollinen tytäryhtiö voi pysyä pystyssä emoyhtiön myöntämän pääomalainan turvin. Tytäryhtiö voi esimerkiksi tehdä tappiollista tuotekehitystä pääomalainan avulla. Tai liiketoimintaansa käynnistävä tytäryhtiö voi tehdä suuria investointeja pääomalainan avulla. Pörssiin listattu emoyhtiö voi toimia tytäryhtiön/tytäryhtiöiden "rahoitusvälineenä" siten, että se laskee liikkeelle osakkeita ja velkakirjoja, joiden tuotot annetaan tytäryhtiön/tytäryhtiöiden käyttöön.


title: Konserni

text: Tytäryhtiöiden osittaisella tai kokonaisella myymisellä sekä pörssiin listaamisella voidaan saada rahoitusta. Emoyhtiö voi välttää likviditeettikriisin myymällä tytäryhtiön. Emoyhtiö voi käyttää tytäryhtiön listaamista pörssiin rahoitustapana. Emoyhtiö voi ottaa myös muita tahoja tytäryhtiön omistajiksi.


title: Konserni

text: Toiminnanharjoittamiseen useassa maassa tarvitaan konserni. Konsernin avulla yrityksellä voi olla omaa tuotantoa useissa maissa eri tytäryhtiöiden alaisuudessa. Toisaalta valmiiden tuotteiden myyntiä varten voi olla eri markkinoita kattava myyntikonttoreiden verkosto, joka toteutetaan konsernin tytäryhtiöinä. Kansainvälisesti toimiva vähittäiskauppaketju omistaa jokaista sen toimintamaata varten erillisen tytäryhtiön.


title: Konserni

text: Suomessa yritys voi yt-neuvotteluiden välttämiseksi organisoida toimintansa alle 20 henkilön suuruisiin tytäryhtiöihin ja emoyhtiöön, sillä alle 20 työntekijän ollessa työsuhteessa ei tarvitse järjestää yt-neuvotteluja. Konserni ei ole yhteistoimintalaissa tarkoitettu yritys. Konserneissa yhteistoimintalain soveltaminen määräytyy yhtiöittäin, ei konsernin henkilöstömäärän mukaan. Yt-neuvotteluiden välttämiseksi yrityksellä voi olla yksi tai useampia tytäryhtiöitä, joiden avulla yksittäisten yhtiöiden työntekijämäärät saadaan pidettyä alle 20:ssä. Tytäryhtiö voi olla esimerkiksi maahantuontiyhtiö, markkinointiyhtiö tai kiinteistöyhtiö.


title: Konserni

text: Suomessa paljon työllistävä tytäryhtiö saattaa olla henkilöyhtiö, jotta voidaan hyödyntää kirjanpidossa ennakonpidätyksen alaisiin palkkoihin sidottua toimintavarausta, jonka avulla voidaan säästää veroissa. Esimerkiksi Lidlin Suomen-yhtiö on kommandiittiyhtiö.


title: Konserni

text: Kansainvälinen konserni voi hyödyntää siirtohinnoittelua, jolla voidaan säästää veroissa. Siirtohinnoittelua voidaan hyödyntää esimerkiksi tavaran kaupassa, myymällä tavara matalalla hinnalla konsernin sisäisesti matalan verotuksen maahan, ennen myyntiä asiakkaalle korkealla hinnalla. Voitot jäävät tällöin matalan verotuksen maahan. Esimerkiksi Alankomaita on käytetty tähän, siten että tavaraa kuljettava laiva on jatkanut kohti asiakasta pysähtymättä Alankomaissa tai purkamatta lastia siellä ja Alankomaissa on käsitelty vain lasku.


title: Konserni

text: Aineettoman omaisuuden lisenssitulovirrat uudelleenohjaamalla voidaan säästää veroissa. Tytäryhtiö voi sijaita ns. veroparatiisissa tai alhaisen verotuksen maassa ja omistaa aineetonta omaisuutta, kuten esimerkiksi brändejä tai oikeuksia ohjelmistoihin. Tällainen tytäryhtiö veloittaa emoyhtiöltä tai muilta konsernin tytäryhtiöiltä brändilisensseistä tai ohjelmistolisensseistä. Tähän on käytetty esimerkiksi Bermudaa. Varojen palauttaminen emoyhtiön kotimaahan voi olla kallista – esimerkiksi Yhdysvalloissa on ns. repatriation of funds -lainsäädäntö, johon liittyy kotiutettavista varoista maksettava vero (engl. "repatriation tax"). Tämän vuoksi varoja ei kotiuteta, vaan ne kasaantuvat tai niitä voidaan käyttää yritysostoihin. Esimerkiksi Microsoft osti Nokian matkapuhelinliiketoiminnot tällaisin varoin.


title: Diário do Alentejo

text: Diário do Alentejo on Portugalissa julkaistava sanomalehti. Lehteä painetaan Bejassa.


title: Silohaperonvieras

text: Silohaperonvieras ("Asterophora parasitica") on paikoittain Etelä- ja Keski-Suomessa tavattava uhanalainen sieni. Ruokasienenä se on huono tai merkityksetön.


title: Ram It Down

text: Ram It Down on heavy metal -yhtye Judas Priestin albumi, joka ilmestyi vuonna 1988. Levy nousi kotimaansa listoilla sijalle 24. Yhdysvalloissa "Ram It Down" myi kultaa heinäkuussa 1988 ja saavutti listasijan 31. Varsinaisina singleinä julkaistiin nimikappale sekä levyltä löytyvä coverversio Chuck Berryn "Johnny B. Goodesta". Promosingleinä julkaistiin "Blood Red Skies" sekä "I'm A Rocker". Albumi jäi Judas Priestin pitkäaikaisen rumpalin Dave Hollandin viimeiseksi työksi, sillä hän erosi tämän jälkeen. Kappaleesta "Johnny B. Goode" on tehty musiikkivideo.


title: Ram It Down

text: Kaikki kappaleet kirjoittanut Tipton/Halford/Downing, paitsi "Johnny B. Goode".


title: Hamburger Flugzeugbau

text: Hamburger Flugzeugbau GmbH (lyhenne HFB) perustettiin kesäkuussa 1933 telakkayhtiö Blohm & Vossin tytäryhtiöksi. Nimensä mukaan se toimi Hampurissa. Yhtiö lopetti toimintansa itsenäisenä yhtönä vuonna 1937 sulautuen konserniin nimikkeellä Blohm & Voss, Abteilung Flugzeugbau.


title: Hamburger Flugzeugbau

text: Versailles’n rauhansopimuksen kieltäessä lentokoneenrakennuksen Saksalta ensimmäisen maailmansodan jälkeen, saksalaiset sotateollisuusyhtiöt etsivät keinoja kiertää kieltoa. Henschel pyrki saamaan telakkayhtiö Blohm & Vossin mukaan lentokonetehtaan perustamiseen. Täten syntyi Hamburger Flugzeugbau GmbH.


title: Hamburger Flugzeugbau

text: Sen ensimmäinen lentokone oli kaksitaso, Ha 135. Sen suunnittelivat Reinhold Mewes ja Viktor Maugsch, joka tuli hetkeksi yhtiöön Heinkelilta ja siirtyi pian Fieselerille. Yksipaikkainen koulukone Ha 136 oli tehtaan uuden pääsuunnittelijan Richard Vogtin käsialaa. Hän siirtyi yhtiöön Dornierilta ja oli työskennellyt myös Japanissa Kawasaki Heavy Industriesin lentokonetehtaalla. Seuraava kone oli Ha 137, joka hävisi tarjouskilvassa Fieselerin Fi 98:lle.


title: Hamburger Flugzeugbau

text: Yritys päätyi vuonna 1969 Messerschmitt-Bölkow-Blohmille.


title: Adjunkti

text: Kielitieteessä adjunkti on lauseen vapaa adverbiaali. Adjunktin poisto lauseesta on mahdollista ilman, että lauseesta tulee kieliopillisesti virheellinen tai elliptinen. Alla oleva esimerkilause on kieliopillinen, vaikka adjunktit "eilen" tai "puutarhassa" poistettaisiinkin. Semanttisten roolien "aika" ja "paikka" ilmaiseminen ei siis kuulu verbin "nähdä" argumenttirakenteeseen. Adjunktin vastinpari eli verbin pakollinen määrite on komplementti eli täydennys. Myös komplementti voi olla lauseenjäsenenä adverbiaali. Käytännössä on kuitenkin tulkinnanvaraista, mitkä lausekkeet ovat "pakollisia". Pakollisuus myös usein riippuu konstruktiosta eikä vain verbistä.


title: Adjunkti

text: "Eilen Teemu näki koiran puutarhassa."


title: Adjunkti

text: Adverbiaali on lauseen osa, joka mahdollistaa erilaiset olosuhteet, jossa verbin ilmoittama tekeminen tai ilmaus tapahtuu. Edeltävä lause käyttää ajan ja paikan adjunkteja.


title: Adjunkti

text: Adjunkti voi olla yksi sana, lauseke tai lause.


title: Geoff Nicholls

text: Geoffrey James (Geoff) Nicholls (29. helmikuuta 1944 Birmingham – 28. tammikuuta 2017) oli englantilainen muusikko. Hänet tunnettiin parhaiten Black Sabbath -yhtyeen pitkäaikaisena kosketinsoittajana.


title: Geoff Nicholls

text: Geoff Nicholls aloitti kitaristina 1960-luvun lopulla yhtyeessä World Of Oz. 1970-luvun alkupuolella hän liittyi birminghamilaiseen Bandy Legs -yhtyeeseen. Bandy Legs lämmitteli usein myös birminghamilaista Black Sabbathia. 1970-luvun puolivälissä yhtye muutti nimensä Quartziksi lähinnä sen vuoksi, että yhtyeen musiikki oli muuttunut raskaampaan rockiin suuntautuneeksi ja Bandy Legs -nimi ei sopinut musiikkiin. Yhtyeen jäsenet ystävystyivät Black Sabbathin jäsenten kanssa, ja Black Sabbathin kitaristi Tony Iommi lupautui tuottamaan yhtyeen ensimmäisen albumin. Erityisesti Geoff Nichollsista ja Tony Iommista tuli hyvät ystävät, ja Iommi pyysikin Nichollsia avustamaan Black Sabbathia vuonna 1977, kun Ozzy Osbourne erosi ensimmäisen kerran yhtyeestä ja Dave Walker tuli hetkellisesti uudeksi laulajaksi.


title: Geoff Nicholls

text: Seuraavan kerran Iommi kutsui Nichollsin mukaan vuonna 1979, kun Ozzy Osbourne ja basisti Geezer Butler lähtivät yhtyeestä ja Ronnie James Dio tuli uudeksi laulajaksi. Hänen piti alun perin liittyä toiseksi kitaristiksi, mutta Butlerin eron vuoksi hän alkoi soittaa bassoa. Butlerin palattua yhtyeeseen ja Iommin todettua toisen kitaristin tarpeettomaksi Nicholls siirtyi kosketinsoittajaksi. Hän toimikin yhtyeen kosketinsoittajana aina vuoteen 2004 asti välillä enemmän ja välillä vähemmän täysivaltaisena jäsenenä.


title: Geoff Nicholls

text: Nicholls oli mukana myös rumpali Cozy Powellin sooloyhtyeessä. Lisäksi hän sävelsi filmimusiikkia ja teki kappaleita myös Ozzy Osbournelle (levyllä "Down To Earth"). Viimeisinä vuosinaan hän oli mukana entisen Black Sabbath -laulajan Tony Martinin sooloyhtyeessä.


title: Geoff Nicholls

text: Nicholls kuoli 72-vuotiaana tammikuussa 2017. Hän oli sairastanut keuhkosyöpää.


title: Van Helsing

text: Van Helsing on Stephen Sommersin ohjaama, tuottama ja käsikirjoittama satiirinen ja toimintatäyteinen kauhuelokuva vuodelta 2004. Sen pääosissa nähdään Hugh Jackman ja Kate Beckinsale. Elokuvan juoni perustuu Bram Stokerin "Draculaan", Mary Shelleyn Frankensteiniin sekä Wolf Maniin.


title: Van Helsing

text: Vuoden 1887 Transilvaniassa tohtori Frankenstein (Samuel West) herättää hirviönsä (Shuler Hensley) henkiin apulaisensa Igorin (Kevin J. O’Connor) ja Kreivi Vladislaus Draculan (Richard Roxburgh) avulla. Dracula tappaa Frankensteinin paljastettuaan auttaneensa tätä vain, jotta hän voisi käyttää hirviötä herättääkseen henkiin omat epäkuolleet lapsensa. Hirviö pakenee tuulimyllyyn, mutta hirviötä seurannut väkijoukko tuikkaa rakennuksen tuleen. Väkijoukko pakenee, kun Dracula ja hänen kolme morsiantaan, Verona (Silvia Colloca), Aleera (Elena Anaya) ja Marishka (Josie Maran), saapuvat paikalle. Vampyyrit surevat hirviön menetystä ja sitä, etteivät voi herättää lapsiaan henkiin.


title: Van Helsing

text: Vuotta myöhemmin Vatikaanissa toimiva järjestö Pyhän veljeskunnan ritarit lähettää muistinsa menettäneen Gabriel Van Helsingin (Hugh Jackman) tappamaan Draculan. Van Helsing saa tehtäväkseen myös estää Valerious-suvun viimeisen jäsenen joutumisen kiirastuleen. Suku on näet yhdeksän sukupolvea sitten vannonut tappavansa Draculan, eivätkä sen jäsenet pääse Taivaaseen ennen kuin lupaus on täytetty. Van Helsing saa mukaansa munkki Carlin (David Wenham), joka toimittaa hänelle tarvikkeita ja aseita.


title: Van Helsing

text: Saavuttuaan Transilvaniaan kaksikko tapaa eräässä kylässä Anna Valeriousin (Kate Beckinsale), joka kertoo heille, että hänen veljensä Velkan (Will Kemp) on vastikään joutunut ihmissuden tappamaksi. Van Helsing pelastaa Annan Draculan morsiamilta, kun nämä hyökkäävät kylään, ja tappaa Marishkan kahden muun morsiamen paetessa paikalta. Anna vie kaksikon linnaansa. Anna on päättänyt tappaa Draculan itse, mutta Van Helsing ei halua ottaa sitä riskiä, että Valerious-suvun viimeinenkin jäsen kuolee. Annan vastustellessa Van Helsing antaa hänelle unikaasua ja vie hänet sänkyynsä.


title: Van Helsing

text: Myöhemmin samana yönä Anna herää syvästä, unettomasta unestaan ja kohtaa Velkanin, josta on nyt tullut ihmissusi. Kun Velkan pakenee, Van Helsing ja Anna jäljittävät hänet Frankensteinin linnaan. Siellä he näkevät, kuinka Dracula yrittää herättää lapsensa henkiin käyttämällä Velkania hirviön sijasta. Anna vapauttaa Velkanin, mutta tämä muuttuu jälleen ihmissudeksi. Dracula kohtaa Van Helsingin, joka tunnistaa Draculan menneisyydestään.


title: Van Helsing

text: Paetessaan Van Helsing ja Anna putoavat erääseen luolaan. He löytävät sieltä Frankensteinin hirviön, joka on yhä elossa. Van Helsing päättää viedä hirviön Roomaan, missä hirviötä voidaan suojella. Kun he yrittävät paeta vaunuilla, morsiamet ja Velkan jahtaavat heitä. He käyttävät kuitenkin oikeiden vaunujen ohella myös vaarnoilla ja räjähteillä täytettyjä valevaunuja, jotka tappavat Veronan. Van Helsing tappaa Velkanin, mutta tämä ehtii kuitenkin purra häntä. Kun seuraavan kerran tulee täysikuu, Van Helsing tulee näin ollen muuttumaan ihmissudeksi. Aleera kaappaa Annan ja vie hänet Budapestiin.


title: Van Helsing

text: Budapestissä Van Helsing piilottaa hirviön ennen kuin hän ja Carl lähtevät pelastamaan Annaa. He onnistuvat pelastamaan Annan, mutta siinä samalla hirviö joutuu Draculan vangiksi. Van Helsing, Anna ja Carl palaavat Frankensteinin linnaan, mutta he huomaavat, että linnan kaikki välineet on siirretty sieltä pois. Annan linnassa Carl selittää, että Dracula oli todellisuudessa Annan erään esi-isän poika. Dracula murhattiin, mutta ennen sitä tämä ehti tehdä sopimuksen Saatanan kanssa, joka antoi tälle uuden elämän vampyyrinä. Carl selittää, että vaikka Annan esi-isä vannoi tappavansa Draculan, hän ei voinut tappaa omaa poikaansa. Sen sijaan hän karkotti Draculan jäiseen linnakkeeseen, josta tämä ei voinut palata, mutta Saatana antoi Draculalle siivet ja lentotaidon. Van Helsing löytää Draculan linnaan vievän portaalin, joka on naamioitu valtavaksi seinäkartaksi, käyttäen Roomasta mukanaan tuomaansa paperiliuskaa. He astuvat portaaliin ja ilmestyvät eräälle kielekkeelle lähelle Draculan linnaa.


title: Van Helsing

text: Kun kolmikko näkee hirviön, jota paraikaa nostetaan ylös laboratorioon, tämä kertoo heille, että Draculalla on parannuskeino ihmissuden kiroukseen. Carl tajuaa, että ainoastaan ihmissusi voi tappaa Draculan. Dracula käyttää ihmissusia apureinaan, ja siksi hänellä on hallussaan parannuskeino siltä varalta, että ihmissudet kääntyvät häntä vastaan. Van Helsing raivaa tiensä laboratorioon, vapauttaa hirviön ja muuttuu sitten ihmissudeksi. Hän ja Dracula (joka muuttuu jättikokoiseksi vampyyrilepakkomaiseksi demoniksi) ryhtyvät viimeiseen taistoon. Anna ja Carl hakevat parannuskeinon, mutta joutuvat Aleeran ja Igorin hyökkäyksen kohteeksi. Igor putoaa sillalta kuolemaansa, ja Anna lävistää Aleeran hopeisella vaarnalla.


title: Van Helsing

text: Dracula paljastaa, että Van Helsing on oikeasti arkkienkeli Gabriel, Jumalan vasen käsi, sekä se, joka alun perin tappoi Draculan. Dracula tarjoutuu palauttamaan Van Helsingin muistot, mutta tämä kieltäytyy sanoen, että ”jotkut asiat on paras unohtaa”. Sitten hän puree Draculaa kaulaan ja tappaa hänet ja hänen jälkeläisensä. Anna saapuu paikalle parannuskeinon kanssa ja pistää sillä Van Helsingiä. Pillastuneen ihmissuden muodossa Van Helsing ehtii kuitenkin tappaa hänet. Muututtuaan jälleen ihmiseksi Van Helsing suree syvästi Annan kuolemaa.


title: Van Helsing

text: Van Helsing ja Carl pitävät Annalle hiljaiset hautajaiset ja polttavat hänen ruumiinsa samalla, kun hirviö meloo lautalla kohti merta ja uutta elämää. Kun liekit nielaisevat Annan ruumiin, Van Helsing näkee Annan ja hänen perheensä löytäneen rauhan Taivaassa Draculan kuoleman johdosta. Näky lohduttaa Van Helsingiä, kun hän ja Carl lähtevät kohti uusia seikkailuja.


title: Loimaan rautatieasema

text: Loimaan rautatieasema () on rautatieasema Suomen rataverkkoon kuuluvalla rataosuudella . Liikennepaikka sijaitsee lähes tarkalleen rataosan puolivälissä, ja sijaintinsa vuoksi se on liikenteellisesti tärkeä paikka. Loimaa on myös Turusta Toijalaan johtavan rataosuuden suurin välipaikkakunta.


title: Loimaan rautatieasema

text: Loimaan asema otettiin käyttöön Turun radan ainoana III luokan rautatieasemana rataosan valmistuessa vuonna 1876. Asema sijoitettiin rautatien ja Loimaan kirkolta Ypäjälle menevän maantien risteykseen Loimijoen läheisyyteen, noin kuuden kilometrin päähän kirkosta. Paikka oli silloin metsäaluetta Vesikosken ja Peltoisten kylien välillä. Asemarakennuksen on todennäköisesti suunnitellut Knut Nylander, joka toimi tuolloin Valtionrautateiden rakennussuunnittelijana. Aseman piirustuksia ei kuitenkaan ole signeerattu. Aseman alkuperäinen veturitalli siirrettiin vuonna 1902 Humppilaan ja sen tilalle rakennettu talli on myöhemmin purettu. Aseman ensimmäinen vesitorni räjäytettiin kansalaissodan aikana ja uusi torni rakennettiin samoilla piirustuksilla kuin Humppilan vastaava. Loimaan aseman ympärille syntyi nopeasti asutuskeskus, joka oli Suomen itsenäistymisen aikoihin jo varsin merkittävä kauppoineen, pankkeineen, rukoushuoneineen ja sähkövalaistuksineen. Asemanseudusta ja Vesikosken kylästä muodostettiin itsenäinen Loimaan kauppala vuonna 1921 (vuodesta 1969 kaupunki), ja Loimaan maalaiskunnan keskukseksi jäi kirkonkylä Hirvikoski, kunnes kunnat yhdistettiin vuonna 2005.


title: Loimaan rautatieasema

text: Loimaasta suunniteltiin 1800-luvun lopulla risteysasemaa, kun rautatiekomitean rataverkkoehdotuksessa esitettiin Porin oikoradan suunnaksi reittiä Helsingistä Loimaan kautta Kokemäen Risteelle tai Peipohjaan. Radan eteläosaa Loimaalle pidettiin yhtenä ensisijaisesti rakennettavista radoista pääkaupungin elintarvikehuollon kannalta. 1920-luvulla Loimaalle suunniteltiin edellisen lisäksi vielä ratayhteyttä Riihimäeltä. Ratahankkeet kuitenkin hautautuivat seuraavalla vuosikymmenellä linja-autoliikenteen merkityksen kasvaessa.


title: Loimaan rautatieasema

text: Loimaan asemalta rakennettiin sivuraide viljavarastolle vuonna 1951. Asema muutettiin kauko-ohjatuksi vuonna 2000. Asemarakennus siirtyi Senaatti-kiinteistöille vuonna 2007 ja lipunmyynti asemalla loppui seuraavana vuonna. Asemarakennuksen ulkonäköä on myöhemmin muutettu joitakin kertoja, mutta muutoksista huolimatta se edustaa omaa rakennustyyliään viimeisenä jäljellä olevana rakennuksena.


title: Loimaan rautatieasema

text: Asema sijaitsee Loimaan kaupungin keskustaajamassa, rautatien ja seututien 213 risteyskohdassa. Asemalla pysähtyvät kaikki rataosalla liikennöivät henkilöjunat, ja siellä on myös tavaraliikennettä. Vaihdottomia yhteyksiä on mm. Turkuun, Tampereelle, Jyväskylään sekä Ouluun.


title: Loimaan rautatieasema

text: Museovirasto on määritellyt Loimaan rautatieaseman yhdeksi Suomen valtakunnallisesti merkittävistä rakennetuista kulttuuriympäristöistä. Höyryveturikauden muistomerkiksi Loimaalla on säilytetty rautatien vesitorni vesiviskureineen.


title: Koblenz

text: Koblenz on kaupunki Rheinland-Pfalzin osavaltiossa, läntisessä Saksassa. Se sijaitsee Rein- ja Moseljokien liittymäkohdassa, ja on osavaltionsa kolmanneksi suurin kaupunki Mainzin sekä Ludwigshafenin jälkeen. Kaupunki on myös Saksan viiniteollisuuden keskus.


title: Koblenz

text: Vuoden 2013 väestönlaskennassa Koblenzissa oli 110 643 asukasta.. Kaupunki on pinta-alaltaan 105,02 neliökilometrin suuruinen ja asukastiheys noin 1016 asukasta neliökilometriä kohden. Maanpinnan keskimääräinen korkeus alueella on 60 metriä.


title: Koblenz

text: Koblenz oli yksi roomalaisen sotapäällikön Nero Claudius Drusuksen vuonna 8 ennen ajanlaskun alkua perustamista sotilasasemista, tuolloin nimeltään "Castellum apud Confluentes", "Linna jokien yhtymäkohdassa"; kaupungin nykyinen saksankielinen nimi on mukaelma Confluentes-sanasta. Kaupunki viettikin vuonna 1992 2000-vuotisjuhlapäiväänsä. Kaupunginoikeudet Koblenz sai kuitenkin virallisesti vasta vuonna 1214.